text:
Sergio Salvi al è un scritôr e un studiôs di Florence, che a tacâ dai agns Setante dal secul stât si à fat cognossi ator pal Stât talian tant che espert des cuistions des lenghis minorizadis, des minorancis e des nazions cence stât in Europe. Chê innomine le à vuadagnade par vie che al è stât un dai prins talians a frontâ chei argoments cence prejudizis, cun snait, cun competence storiche e politologjiche e cun capacitât divulgative. In particolâr, tra lis sôs diviersis publicazions dadis fûr tal ultin mieç secul, a son trê i siei libris che i àn permetût di fâsi cognossi e ricognossi in chê maniere: Le nazioni proibite. Guida a dieci colonie “interne” dell’Europa occidentale, jessût tal 1973, Le lingue tagliate. Storia delle minoranze linguistiche in Italia, che al è dal 1975, e Patria e Matria. Dalla Catalogna al Friuli, dal Paese Basco alla Sardegna: il principio di nazionalità nell’Europa occidentale contemporanea, publicât tra il 1977 e il 1978.
Cualchi mês indaûr, propit il tierç di chei titui, sù par jù cuarante agns dopo de sô realizazion, al è stât tornât a publicâ de bande de cjase editore sarde Papiros (www.papiros.org), cuntune biele vieste grafiche e cu la zonte di une premetidure che e met in relazion cu la atualitât i contignûts e lis riflessions dal test origjinari.
Un libri antîc e gnûf
Il libri al presente la cuistion intune suaze teoriche coerente e documentade, al denunzie il chauvinisim dai nazionalisims di stât, al marche dispès i aspiets plui ridicui di chel ategjament e al fâs indenant une interpretazion libare e di liberazion di chês dibisugnis di ricognossiment, di autoguvier, di partecipazion democratiche e di justizie sociâl che a son peadis cu lis identitâts linguistichis e culturâls e cu lis rivendicazions di tutele e di autodeterminazion.
Dilunc vie dai ultins cuarante agns il mont al è cambiât, ancje se ciertis cuistions a son ancjemò viertis e di atualitât. Par chel, cundut che il test al è une vore leât al contest storic e politic specific di cuant che al è saltât fûr pe prime volte, chê di Patria e Matria, massime in cheste gnove edizion, si pues calcolcâle ancjemò une leture interessante e utile par plui resons, a tacâ de distinzion teoriche tra «nazion» e «stât», tra «nazionalitât» e «citadinance» e tra «nazionalitât» e «regjonalitât».
Dai contignûts dal libri, de sô ristampe, e plui in gjenerâl di nazions, nazionalitâts e nazionalisims «di stât» e «cence stât», te Europe di cuarante agns indaûr e in chê dal dì di vuê, o vin fevelât propit cun Sergio Salvi, che nus à contât cemût che si à rivât a cheste gnove edizion e che nus à palesât il so pont di viste in cont di diviers argoments leâts ae sô ativitât di studi e di divulgazion, cuntune atenzion specifiche pal Friûl.
La testemoneance dal autôr
«In principi – al conte Salvi – o pensavi che, dopo tant timp, il libri al fos zaromai deventât vecjo e che pluitost al varès coventât scrivi un altri dut di plante fûr. Diegu Corraine e altris amîs sarts mi à convinçût dal contrari: che al sarès stât ben tornâ a dâ fûr il test di in chê volte, ancje tant che document di ce che si scriveve cuarante agns indaûr, e che al jere avonde zontâi une jentrade cuntune schirie di riferiments a ce che al è sucedût dopo, cun chê di marcâ i elements di continuitât e di discontinuitât e par meti in relazion il test origjinari cu la situazion dal dì di vuê. Cumò o crôt che o vedin fat ben a fâ cussì».
«In chescj cuarante agns a son stâts tancj cambiaments – al zonte l’autôr – dal sfantâsi de Union Sovietiche, de Yugoslavie e de Cecoslovachie, cu la creazion di diviers gnûfs stâts te Europe orientâl, fintremai ae evoluzion positive, almancul par ce che al inten la normative e cualchi azion politiche, de tutele des minorancis tal Stât talian. Però, te Europe ocidentâl, al è ancjemò alc che si môf: il contest al è diferent, ma chest dinamisim al tocje propit chês stessis situazions che a jerin in moviment in chê volte: la Scozie, la Catalogne, il Paîs Basc, la Corsiche, il Gales, la Sardegne e il Friûl».
La Europe e il Friûl, dal 1977 al 2017
Salvi al marche che a son dinamisims diferents: «In Scozie, in Catalogne e tal Paîs Basc a son nivei di cussience e di mobilitazion politiche une vore alts, in Gales la mobilitazion e je fuarte sul plan de lenghe ma ancje in dì di vuê e je plui debile in tiermins politics, in Corsiche tai ultins agns e je stade une evoluzion impuartante, cu la coalizion nazionalitarie che e e je al guvier de isule, cui risultâts des elezions plui resintis e cu la riorganizazion che e je in vore dentri dai partîts e dai moviments, intant che Friûl e Sardegne no àn ancjemò rivât a fâ ad in plen chel passaç de rivendicazion linguistiche ae rivendicazion politiche».
Cemût viodial Sergio Salvi la situazion dal Friûl? «Par ce che al tocje la lenghe – al rispuint – a son stâts jonzûts risultâts pardabon interessants, cundut che al è ancjemò cetant ce fâ. Sul plan politic, o viôt che a saltin fûr grups e moviments di ogni sorte. O speri che si rivi a une sintesi positive e inovative, però o crôt che, par ce che al tocje organizazion, mobilitazion e consens, nol sedi stât ancjemò jonzût chel risultât ancje par vie de sielte fate di tancj di lôr che, tra la fin dai agns Otante e i prins agns Novante dal secul passât, a deciderin di deventâ leghiscj. La adesion ae Leghe Nord e la ‘padanizazion’ de cuistion furlane si pues calcolâlis pardabon tant che un grues erôr e salacôr une deviazion psicologjiche che e à fat dam al Friûl».
Marco Stolfo


c: text/html

text:
Americhe centrâl
La Americhe Centrâl e je il toc centrâl dal continent american, jenfri il Messic (logât te Americhe dal Nord), e la Colombie (te Americhe dal Sud). Une carateristiche uniche di chest lûc al è il fat di jessi un puint jenfri lis dôs Americhis e tal stès timp une aree di passaç jenfri i doi oceans, l'Atlantic e il Pacific, par vie de presince dal canâl di Panama.
I paîs che apartegnin ae Americhe centrâl a son:
- Belize (Belmopan)
- Costa Rica (San José)
- El Salvador (San Salvador)
- Guatemala (Citât dal Guatemala)
- Honduras (Tegucigalpa)
- Nicaragua (Managua)
- Panama (Panamá)
Storie[cambie | modifiche il codiç]
La dominazion europeane[cambie | modifiche il codiç]
Fin te Ete di Mieç in cheste regjon e jere popolade de civiltât Maya; dal inizi dal XVI secul fin ae fin dal Votcent e fo dominade dai spagnûi. I efiets di cheste dominazion si sintin ancjemò al dì di vuê: la lenghe fevelade in scuasit ducj i paîs al è il spagnûl, e la religjon e je chê catoliche. Ancje la composizion de popolazion si je profondementri modificade: dai amerindis si messedarin i blancs europeis (spagnûi, inglesis, francesis e olandesis) e i neris puartâts de Afriche sicu sclâfs par lavorâ tai implants.
La egjemonie des Stâts Unîts[cambie | modifiche il codiç]
Al dispiet de realizazion de indipendence, tai prins decenis dal Votcent, i paîs de Americhe centrâl no rivarin a vê stabilitât e sigurece. La storie di une vore di chescj paîs e je stade segnade da regjims autoritaris, colps di stât e vueris civîls. A scomençâ dal XIX secul si je afermade te aree la influence dai vicins Stâts Unîts di Americhe, che a àn fuarts interessis economics, politics e militârs te regjon. I USA a àn costruît il canâl di Panama e son intervignudis diviersis voltis par condizionâ lis politichis dai paîs de aree.

robotstxt: allowed

filter: keep


text:
05 settembre 2010
La culture e je simpri nobile
Come che o disevi o sin presints par promovi lis nestris publicazions e tai moments di polse, o cjapi la ocasion di tornâ a sfueâ i libris di pre Antoni, za lets ma che a san smaraveâti ogni volte che tu ju cjapis in man. Cun Mauro mi è capitât di fermâmi suntun passaç di "Trilogjie tormentade" il libri che pre Toni al à scrit tai agns 90 e che i à fat vinci il premi Sant Simon dal 1999.
Si trate di riflessions su trê oms che a somein une vore lontan: don Milani, Oscar Wilde e Pieri Pauli Pasolini. Propit su chest ultin inteletuâl, mi soi fermât a lei chestis riis che us torni a proponi chi sot. Nol è mai biel lei i libris a tocs e un consei che us doi di cûr al è di gjoldi de prime a la ultime ducj i libris che us capitin sot man. Comprindût chel chi.
Ve chi ce che al scriveve pre Antoni...
La culture e je simpri nobile (pagjine 205)
O sai che l'om inteligjent e curiôs al rive a passâ cun libertât e facilitât de leterature plui blasonade a chê plui sclete, cunvint che no esist une culture nobile e une ignobile, parcè che la culture e je simpri nobile come che la ignorance e je simpri ignobile. Ma chescj resonaments, che a somein scontâts, no jentrin par nuie intai compuartaments normâi de intelighentsia taliane e ancje furlane, simpri pronte a bandonâ il mancul pal plui. Là che il mancul al è chel che al da mancul pussibilitâts di public e di cariere. E i inteletuâi di riunde furlane dificilmentri a àn savût resisti a lis sirenis che a cjantanvin tal mâr plui larc e a àn stralozât cun armis e bagais dai gravârs dal Tiliment ai paltans dal Arno o, miei, dal Tevere, che al sfilie il Palaç di plui dongje.
Ancje il restâ furlans e je une sielte (pagjine 206)
Mi permet un ricuart personâl. Seben che no soi un inteletuâl di prime cualitât, no pues dineâ di vê rivât a fâmi un ciert non tra i scritôrs nostrans, judât salacor de pocje fole dai contendents. Poben plui di une volte mi è stât dât il consei, ni cirût ni condividût, di bandonâ la lenghe furlane parcè che no da pussibilitât di sboc. Come se la culture e ves di jessi in funzion de cariere.
Mi visi ancje de impression orende che al à fate pari Turoldo a Aquilee te grande celebrazion dai 11 di Lui dal 1976 pes vitimis dal taramot, cuant che si è scusât di no podê fevelâ par furlan parcè che al veve di dî robis "masse impuartantis".
Cemût aial vivût Pasolini il so amôr pe culture-mari peade a la realtât contadine e i aprofondiments filologjics de culture umanistiche che i cjapavin simpri plui e il timp e il cûr? Aial rivât a mantignî un ecuilibri no facil o la seconde i aie cjapade la volte a la prime, come che la periferie di Rome i veve cjapade la volte a la periferie culturâl furlane? Cemût mai che, dopo de primevere curte de Academiuta, i scrits par furlan a son sparîts e intes letaris si respire un contest culturâl che nol à plui nuie di "locâl"? No soi in grât di dâ une rispueste. Mi sint in dirit però di fâmi e di fâ la domande.
[...]
pre Antoni Beline (Trilogjie tormentade, ed. Glesie Furlane - Premi Sant Simon 1999)
1 commento:
- Galliano ha detto...
-
Mandi
O soi plenementri dacuardi che la culture e je simpri NOBILE, ancje chês clamadis minoritariis, se nô no rivin a crodi che a sedi cussì, si riscje simpri di pierdi la proprie identitât.
- 8/9/10 19:27


text:
20 febbraio 2008
Grazie
No je une cuestion banâl par jemplâ il post de zornade, ma o soi convint che mantignî il dialic al sedi fondamentâl: e je la fuarce di chest blog, ma in sostance di dutis lis relazions umanis. Parcè che al è dibant dome "vê la puarte vierte e scoltâ ducj", se dopo cui che al da conseis, critichis o osservazions a ven definît "rompibalis" cuant che al è fûr dal coro. Al covente felevâ cu la int e no fevelâ a la int, ancje cuant che no ti da simpri reson.
15 commenti:
- thermonuke ha detto...
-
Difat 78000 al e un multiplo di 10000! Pote!
- 20/2/08 13:37
- Scovacis ha detto...
-
Auguris in stîl Thermo...
- 20/2/08 13:46
- thermonuke ha detto...
-
:-) ce fatu pai 80000?
ahahaha
- 20/2/08 14:06
- fotorf ha detto...
-
Cuisà a ce che al pensave quant che al a scrit chest post.... :-)
Auguris !!
- 20/2/08 16:56
- Christian Romanini ha detto...
-
ustie, ti sêstu visât... ahahaha
o vevi cheste robe che mi balinave sul stomi... e mi à scjampât un zero... ahahahahahah thermo tu âs reson: o soi propit un pote! ahahahahah
però la sostance dal discors no gambie.
di fat o lassi l'erôr invezit di inventâmi une scuse ahahahahahahah
- 20/2/08 20:20
- thermonuke ha detto...
-
O tu lu as fat apueste o tu sos masse impegnat tal dialic...
ma scuse a part chist bolg, a majan ce dialic tentu?
in consej tu sos une volte si une no, miege volte si, miege no, in tal trop tu as molat le carghe, cui toi no tu tabas plui di tant a par un o doi, in tes comisions tu as molat les presidences, vuti di che tu in gambio sos ator pal pais in itinere a scolta le int?
visimi che o cjapi un apuntament.....
- 20/2/08 22:09
- Christian Romanini ha detto...
-
thermo, su la prime domande decît tu... ;-)
su la seconde o pues dome dîti che denant dal confront no mi soi mai tirât indaûr: dispès invezit a mês propuestis, no ai vût riscuintri... pe serie: ducj a fevelin cun ducj, dome a mi no mi cag.. nissun! ahah
E cu la int, o pensi di no jessimi compuartât mâl. Par un apontament? cuant che tu vuelis ;-)
- 20/2/08 22:47
- thermonuke ha detto...
-
Puar picinin, cussi bon e dolç.
Ma dimi, a proposit di numars e dialic, cemut ise lade le serade di Fuarce Italie Feagne erie int? Di Majan?
- 20/2/08 22:59
- Venusia ha detto...
-
e ma Thermo ce curios!! =)
- 21/2/08 15:42
- thermonuke ha detto...
-
Eh si, o jeri cuiros di save cui che al podeve JESS...i...
- 21/2/08 21:58
- Christian Romanini ha detto...
-
La serade no je lade mâl. Magari cussì no ma Renzo al veve stât mâl vie pe gnot e chê sere al è stât tal jet. I lavôrs a son stâts coordenâts di Adriano Piuzzi che al veve organizade la serade, cuntun intervent di Mario Virgili e un di Isidoro Gottardo.
Dut câs la serade e je lade ben in particolâr pe partecipazion: sale plene e int di Maian, Buie, Feagne (no tancj) Flaiban, Osôf, Murùs, Pagnà, Ruvigne, Forgjarie, Sant Denêl...
A proposit di Sant Denêl, a un ciert pont si è jevât sù Paolo De Cleva e la sô siore che si clame Battellino (la sûr di chê che e je in Regjon: 2 sûrs une cuintri di chê altre a nivel politic) che a àn rugnât parcè che tal lôr comun a àn problemis te sezion di Fi e a àn protestât cun Gottardo.
A chel pont si è jevade une siore che e à ribatût che jê e un altri grup di personis a àn cjapadis sù tantis iscrizions a Fi e che a son daûr a meti in pîts un biel lavôr pal partît... cui jerie la siore? Giovanna Jesse.
- 21/2/08 22:27
- Christian Romanini ha detto...
-
Finide la riunion, o ai passât 2 oris a fevelâ cun Isidoro Gottardo a proposit di leç di tutele de lenghe furlane.
Mi jeri permetût di contestâ une sô afermazion in mert al insegnament dal furlan a scuele.
O sin su posizions tant lontanis, ma no ai vût nissune pôre di dîsi che ancje se o vevi plasê di fevelâ cun lui di chestis robis ta chê sere di Feagne, intant de discussion in consei regjonâl "o ai cjatât un mûr di gome tal grup consiliâr, cu la ecezion di Massimo Blasoni che o vin fat cualchi incuintri operatîf insiemit".
- 21/2/08 22:31
- thermonuke ha detto...
-
Ah, mi vevin contat ben alore!
Cumo a majan oltre a ve le cdl spacade in pro, cuintri, ex, neo ex, ex-ex, e vin ancje une newforzitaliste al oposizion.
E mico une cualuncue:
"une siore che e à ribatût che jê e un altri grup di personis a àn cjapadis sù tantis iscrizions a Fi e che a son daûr a meti in pîts un biel lavôr pal partît... le stesse che aes provincial e coreve cuintri FI.
Incredibil!
Altri che Salvatores, chi tocje clama stanley kubrick.
- 21/2/08 23:15
- Christian Romanini ha detto...
-
Mandi thermo,
ti disarai che ancje jo mi soi fat cualchi domande ta chê sere...
Di chei che a son in consei o jerin, jo, casciano e la giovanna jesse.
de zonte nissun. boh... no sai ce dî: o ai un moment di confusion.
- 22/2/08 08:26
- thermonuke ha detto...
-
di FI ma al oposizion... e ce voto ae dat al belanc?
A chest pont e scate le thermodediche
- 22/2/08 21:58


text: π€ͺ Us mancjino i Viva Radio Onde Furlane di une volte? O vin la soluzion par ducj i nostalgjics e ancje par chei che no san ce che a jerin, ma no vuelin pierdi une des seradis plui matis de lΓ΄r vite: la ππππ½πππ ππππΎππππππ. . ππ½ Sabide ai 17 di Dicembar alΓ¬ de "Trattoria da Vico" a CjauriΓ (ColorΓͺt di Montalban), di siet sot sere indenant, us spietin la cene, il conciert di Simone Piva, il dj set dal Piotre Benton e la tombule cun premis di ogni sorte, biei e bruts, esperienciΓ’i e no. . . π Par


text:
Argoments di mode come lis dificoltâts di dâ acet e la diviersitât, a son tratâts in maniere particolâr dal film prodot tal 2005 “Il vento fa il suo giro”, diret dal regjist bolognês Giorgio Diritti che si è formât lavorant cun Pupi Avati, Fellini e Olmi. Il film al à diviersis particolaritâts: i atôrs a son ducj, fûr che Thierry Toscan e Alessandra Agosti, no professioniscj; cun di plui, il film al è stât realizât cence contribûts statâi, cuntune formule produtive particolâr: lis personis de troupe e i atôrs a son jentrâts in coproduzion comprant cul lôr lavôr une cuote dal film.
LIS LENGHIS_ Soredut, al è il prin film chel al dopre, dongje dal talian e dal francês, l’ocitan, lenghe dal grup gallo-romancio za nomenade di Dante come lenghe poetiche di ecelence, restade inalterade intai secui e fevelade in tredis valadis alpinis dal Piemont, tal Midi da France, intune valade da Spagne e inte enclave calabrese di Guardia Piemontese.
LA STORIE_ Il titul in ocitan, “E l’aura fai son vir”, al fâs riferiment al moviment circolâr dal aiar, come simbul des robis che prin o dopo a tornin.
La storie e fevele di un pastôr francês, Philip Hèraud che si trasferìs cu la famee intun paisut de Val Maira, a Chersogno, par scomençâ une ativitât di casâr. Par un paîs che al vîf dome di turisim domenicâl o estîf, e je une pussibilitât di rinassite, ma la integrazion e risulte dificile: a nassin gjelosiis, incomprensions, invidiis e il paîs si spache. Il forest al ven refudât, e al à di lâ vie. Ma la problematiche dal acet e reste…
I PREMIS_ Patrocinât dal Ministeri dal Interni – Aree Minorancis linguistichis, il film al è stât pluripremiât tal forest: film rivelazion de 49me edizion dal London Film Festival, candidât a 5 David di Donatello, al à otignût fra i tancj premis, il Grand Prix Annency Cinèma italien e il Prix CICAE da Confederation Internationale des Cinemas d’Art e d’Essai al 24m Festival d’Annency Cinèma Italien, il Prin Premi Rosa Camuna d’Oro al 24m Bergamo film festival, il Prin Premi al Lisbon Village Festival e il Premi SIAE de Prime Fieste dal Cine di Rome. La distribuzion intes salis cinematografichis e je stade limitade, ma al è stât preseât sedi de critiche che dal public che al cîr sintiments al cine: parcè che, di volte in volte, si pues dâ o ricevi acet.
Mara Piccoli
SPECIÂL. Il vint ocitan che al à fat il zîr di Italie............
Argoments di mode come lis dificoltâts di dâ acet e la diviersitât, a son tratâts in maniere particolâr dal film prodot tal 2005 “Il vento fa il suo giro”, diret dal regjist bolognês Giorgio Diritti che si è formât lavorant cun Pupi Avati, Fellini e Olmi. Il film al à diviersis particolaritâts: i atôrs a son ducj, fûr che Thierry Toscan e Alessandra Agosti, no professioniscj; cun di plui, il film al è stât realizât cence contribûts statâi, cuntune formule produtive particolâr: lis personis de troupe e i atôrs a son jentrâts in coproduzion comprant cul lôr lavôr une cuote dal film.


text:
Dai 27 di Setembar ai 6 di Otubar si è davuelte la edizion n.55 de fiere «Casa moderna». Tra lis diviersis ufiertis dai esposidôrs, i visitadôrs a àn podût fermâsi a cognossi la ultime campagne de Aziende sanitarie n.4 che, adun cul Inail, e à realizât un stand e il materiâl di «Ocjo di no fâti mâl a cjase tô». La campagne e presente conseis e sugjeriments par evitâ i infortunis domestics. Tal depliant si lei che la cjase che o pensìn che al sedi il lûc plui sigûr di cualsisei altri, dispès invezit al è propit pericolôs. A son lis feminis a riscjâ di plui. Lis voris di cjase a son la cause plui grande di incidents: coladis, fraturis, feridis, brusaduris… Ma cemût che a disin i numars, magari cussì no (ogni an a son plui di trê milions i incidents cun plui o mancul 8.000 câs mortâi), i incidents domestics a sucedin a ducj, a son une vore di plui di chei di strade e a son la prime cause di muart dai fruts e la seconde dai anzians.
«La campagne e je plasude a la int che si è fermade e nus à domandât tantis informazions» e declare Daniela Gnesutta, de Ass.4 «Cumò e larà indevant cuntune distribuzion sul teritori ancje midiant dai miedis di medisine gjenerâl».
Redazion
ATUALITÂT – OCJO! di no fâti mâl a cjase tô............
Dai 27 di Setembar ai 6 di Otubar si è davuelte la edizion n.55 de fiere «Casa moderna». Tra lis diviersis ufiertis dai esposidôrs, i visitadôrs a àn podût fermâsi a cognossi la ultime campagne de Aziende sanitarie n.4 che, adun cul Inail, e à realizât un stand e il materiâl di «Ocjo di no fâti mâl a cjase tô». La campagne e presente conseis e sugjeriments par evitâ i infortunis domestics. Tal depliant si lei che la cjase che o pensìn che al sedi il lûc plui sigûr di cualsisei altri, dispès invezit al è propit pericolôs. A son lis feminis a riscjâ di plui. Lis voris di cjase a son la cause plui grande di incidents: coladis, fraturis, feridis, brusaduris… Ma cemût che a disin i numars, magari cussì no (ogni an a son plui di trê milions i incidents cun plui o mancul 8.000 câs mortâi), i incidents domestics a sucedin a ducj, a son une vore di plui di chei di strade e a son la prime cause di muart dai fruts e la seconde dai anzians.


text:
Il Parlament dal Ream di Spagne ai 14 di Lui stâts, cun 173 vôts a pro, 159 cuintri e 14 astensions, al à fate buine la leç su la memorie democratiche, che e promôf il ricognossiment e la ricercje dai crimins dal franchisim, e fisse tant che “politiche dal Stât” la ricercje e la esumazion dai sparîts dilunc de vuere civîl e la ditature (une cuistion une vore sintude in dut il Stât spagnûl, cemût che al salte fûr ancje intal cine plui resint di Pedro Almodovar, “Madres Paralelas”), e e declare la ilegalitât dal regjim franchist e la nulitât des risoluzions dai siei tribunâi.
◆ La iniziative legjislative e je stade promovude dai doi partîts di guvier (PSOE e Unidas Podemos) e e à disvilupât un dibatiment une vore cjalt. Di une bande la diestre spagnoliste (Partido Popular, Vox e Ciutadanos) i à fat cuintri par cuistions di contignûts, platant lis sôs plui o mancul fuartis nostalgjiis franchistis daûr de valutazion de leç tant che «divisive» e «cuintri de libertât di opinion», e ancje par cuistions di metodi, denunziant il fat che il test finâl al sedi stât definît ancje cu la poie de çampe nazionalitarie basche, tornant a cjapâ sù in maniere strumentâl la cuistion de lote armade di ETA. Di chê altre, il test finâl nol à dât sodisfazion compagne a dutis lis fuarcis politichis che a son espression des nazionalitâts storichis, che par chel a àn cjapât sù posizions diferentis. I bascs centriscj dal EAJ-PNV e chei di çampe di EH Bildu a àn votât a pro e a àn fat compagn i liberâi catalans dal PDECat, intant che la Çampe Republicane di Catalogne (ERC) si à astignude e i catalans centriscj di JxCat e chei di çampe de CUP a àn votât cuintri, motivant ognidun la sô posizion cul fat che il proviodiment al sarès masse “flap”, soredut par vie che nol va a tocjâ la leç de amnistie dal 1977 e duncje nol permet di investigâ e judicâ i crimins e i criminâi franchiscj.
◆ La leç e à vût ancje i vôts a pro dai deputâts di Más País, la rêt progressiste ecosocialiste metude adun a nivel statâl che e je avonde inlidrisade ancje tai Paîs Catalans.
◆ Intant che tal Congrés si svicinavisi ae votazion de leç su la memorie democratiche, ancjemò ai 2 di Lui stâts tra Paîs Basc e Catalogne e vignive metude in vore une iniziative rivendicative une vore particolâr, la Vie Pirenaiche (“Via Pirinenca” par catalan e “Pirinietako Bidea” par basc). Cul intindiment di rivendicâ il dirit di autodeterminazion dai popui, in tancj di lôr a son lâts in mont e vie pe gnot a àn inluminât passe tresinte pichis dai Pireneus.
◆ Lis monts che a dividin il Stât spagnûl e il Stât francês e che a tegnin dongje Paîs Basc, Aragon, Ocitanie e Catalogne za di cualchi mês a son ogjet di une altre mobilitazion, che e tocje in particolâr i Pireneus catalans. Cul intindiment di fâi cuintri ae intenzion dal guvier di Barcelone di fâ indenant la candidature de capitâl catalane e des monts par inmaneâ lis Olimpiadis di Invier dal 2030, si àn dât dongje associazions e comitâts, denunziant la no sostignibilitât ecologjiche e economiche di une iniziative di chê fate, massime tignint cont dai mudaments climatics in vore. Cemût che e dîs la cjançon “La Terra per Sembrar” che e promôf la azion, lis “tieris altis” a àn di jessi vivudis e coltadis e no jempladis di ciment e scjafoiadis cun iniziativis speculativis. Tal Paîs Basc, dai 22 ai 24 di Lui, e je stade inviade ancjemò une altre mobilitazion: la cuistion e je chê des cundizions dai presonîrs politics bascs e la azion di sensibilizazion metude in vore e je stade chê de cuinte edizion de Corse in biciclete (Bizikleta Iztulia) “dongje de strade di cjase” (“Etxera bidea gertu”). ❚
A Madrid la memorie democratiche e devente leç, ma i catalans no son sodisfatsMarco Stolfo
Il Parlament dal Ream di Spagne ai 14 di Lui stâts, cun 173 vôts a pro, 159 cuintri e 14 astensions, al à fate buine la leç su la memorie democratiche, che e promôf il ricognossiment e la ricercje dai crimins dal franchisim, e fisse tant che “politiche dal Stât” la ricercje e la esumazion dai sparîts dilunc de vuere civîl e la ditature (une cuistion une vore sintude in dut il Stât spagnûl, cemût che al salte fûr ancje intal cine plui resint di Pedro Almodovar, “Madres Paralelas”), e e declare la ilegalitât dal regjim franchist e la nulitât des risoluzions dai siei tribunâi.


text:
Musicoterapie
La musicoterapie al 'e' un intervent basât sul sogjet e il sô rapuart cu la comunicazion.
La musicoterapie a lis sôs lidrîs tal mont de sonoritât:ducj i rumôrs,lis vôs,i sons,i moviments,i cidinôrs,cence dismenteâ i sons de la lenghe.
Si puès definî la musicoterapie come il doprâ i elements costitutîfs de musiche (vibrazions,,ritmo,sons,,melodie,armonie) e ancje la musiche stesse,in mût di viargi i canâi de comunicazion.
Definizion[cambie | modifiche il codiç]
Le "World Federation of Music Therapy (Federazion Mondiâl di Musicoterapie) in tal 1996 al a dât cheste definizion
:"La musicoterapie al e' il doprâ le musiche o elements musicâi (son, ritmo e armonie) de bande di un musicoterapeute cualificât,con un utent o un grup,in un procès par rindi pui facîl o miôrà le comunicazion,le relazion, l'aprendiment,le motricitât, le espression,l'organizazion o atrîs obietîfs terapeutics,in mût di sodisfâ lis necessitâs fisichis ,mentâls,sociâls e cognitivis.
La musicoterapie cîr di svilupâ lis funzions potenziâlde persone,in mût che il sogjet puès realizâ la mîor la sô integrazion personâl par vivi miôr le sô vite grazie a un procês riabilitatîf o terapeutic".


text:
No stoi fevelant dal Princip de Curtis
, ma dal nestri Totò, il nestri cjapitani.
Chê altre sere la fieste e jere stade ruvinade di une notizie che e veve tacât a zirâ tal dopomisdì: Antonio Di Natale al someave in partence pe Juve.
E jù dute une rie di legjitimis protestis e cualchi acuse al zuiadôr.
Ma fin di subit jo, ancje se o jeri restât mâl e displasût par une eventuâl pierdite di un zuiadôr simbul, no me soi sintude di condanâlu. Di Natale nol è plui un frut e tal efimar mont dal balon, a 33 agns un al tache a sintîsi dâ ancje dal "vecjut". Lu varès capît: une scuadre blasonade, che i varès ufiert plui bêçs che no a Udin, in sumis une biele ocasion economiche pe sô cariere.
Ma vuê la notizie plui biele: il Cjapitani al reste, dant une biele lezion di stîl e mantignit fede a la promesse fate diviersis voltis "O resti a Udin par sierâ la cariere". I becins no son la robe plui impuartante... nancje sot dai rifletôrs dal balon.
Grazie Totò! Par jessi restât e par vênus dât un pocje di sperance che a podedin esisti ancjemò valôrs che no son contâts dome in euros.
ps: W la classe!


text:
Al jere il cjantôr dal Friûl contadin, il poete de Vierte furlane pal critic di art Licio Damiani. Luigi Martinis, dean dai pitôrs furlans, al è mancjât ai 7 di Fevrâr. Al veve 91 agns.
Il so mont si infondave tai paisaçs di culine di Seorgnan – in comun di Paulêt -, di Nimis, dal dulintor di Tarcint, puntinâts di cjasâi e tors, incoronâts di arbui, ma ancje tal curtîl di Seorgnan, dulà che il pitôr al jere nassût e al viveve e lavorave.
Preseôs a son stâts i insegnaments di Giovanni Napoleone Pellis e Darmo Brusini.
In Martinis, che al à tacât a dedicâsi ae piture ae fin dai agns Cuarante, «la fragrance de nature si tradûs intun lengaç morbit che al disfe e al rint dolcis tramis di asprece sponzinte, alternât a une palete magre, grese, garbuiade», al scrîf Damiani. Protagoniscj de sene a son spes i lavoradôrs de tiere, impegnâts tes voris di ogni dì e di stagjon o adun, la sere, dongje dal fogolâr. Ma ancje i tapêts di pestelacs e lis infloradis di miluçârs, cjariesârs e baraçs blancs tra vecjos mûrs che a san ancjemò di Invier. Dut, in Martinis, al gote l’amôr pe sô tiere e pe sô int.
Impuartant al è stât il cjapitul de Piture Sacre, a tacâ dal 1951 cul prin incaric di rilêf pe glesie di Ugovize cu la tele dedicate ae Peste dal Sîscent.
Oparis di Martinis a son tes glesiis di Udin, Triest, Vignesie, Reane. ❚
✒ Erika Adami
Nus à lassât il pitôr Luigi Martinis, poete de Vierte furlane............
Al jere il cjantôr dal Friûl contadin, il poete de Vierte furlane pal critic di art Licio Damiani. Luigi Martinis, dean dai pitôrs furlans, al è mancjât ai 7 di Fevrâr. Al veve 91 agns.


text:
Novembar – PRIME PAGJINE – L’EDITORIÂL. No volìn tornâ a jessi la “Sentinele di Italie” / PAGJINE 2 – Lis maiutis in marilenghe a fasin 20 agns: inovâl pe Friûlpoint / UNE FURLANE A ROME. “Fradae e Culture” in onôr di Ardito Desio | UN FURLAN A MILAN. I 40 agns “vivarôs” dal Fogolâr di Bollate / PAGJINE 3 – La Regjon e fâs Fieste pe fin dal Stât furlan / Un passât che al torne? / PAGJINE 4 – La misure dal salam / La salsamentarie de basse / PAGJINE 6 – INOVÂL DE LEÇ 482. 20 agns de leç 482/99: ce aie e ce no aie cambiât? / PAGJINE 7 – INOVÂL DE LEÇ 482. No sarà une leç a salvânus: o vin di cambiâ noaltris / INOVÂL DE LEÇ 482. La storie dal iter: un percors di 51 agns (che salacôr nol è finît) / PAGJINE 8 – FRIÛL EUROPE. Catalogne, a rivin lis condanis pal prin di Otubar dal 2017 e si discjadene il Tsunami Democratic / SLOVENIE. Finanziariis cul voli al avignî a ae stabilitât / AUSTRIE. Buteghîrs e ristoradôrs a daran fûr bêçs licuits / PAGJINE 9 – Nikolaus Craigher, om di afârs e di poesie / FONDAZIONE FRIULI. Il progjet cuintri dal cyberbulisim al cres / I LIBRIS SIMPRI BOGNS. Vincj contis a cjacarin di ses cun ironie / NO PAR FURLAN, MA BOGNS. Lis lenghis e il lengaç tant che caratars di fonde de umanitât / PAGJINE 10 – BASTIANCONTRARIE. STORIE FURLANE AL FEMININ. Maria Tore Barbina, studiose amante des disfidis inteletuâls / ZÂL PAR FURLAN. 10. Delit in vie del Lavoro / PAGJINE 11 – IL FERÂL. 9. Identitât furlane intun mont globalizât / NO SON PERAULIS PAR VECJOS. Black friday //
*** I articui a son disponibii fracant sul titul. Buine leture


text:
Il mês di Zenvrâr nol esist, ma o ai di fâ fente di sì parcè che la Patrie e jes cuntun numar dome pai doi mês di Zenâr e Fevrâr. A Zenvrâr a finissin lis fiestis di Nadâl e al scomence il carnevâl: par fâ fente che al sedi un mês sôl, o podês mangjâ il paneton cu lis fritulis tal puest dai candîts. Zenvrâr chest an al è bisest: chest al vûl dî che o varês ducj une dì di plui par no scomençâ la diete.
I sants dal mês
Ai 17 di Zenâr si festeze Sant Antoni Abât, rapresentât simpri cuntun purcit, o ben – in cualchi glesie furlane – diretementri cuntun muset.
Ai 20 di Zenâr si pree Sant Bastian. Se a cualchidun no i va ben, al pues preâ ancje il sô rivâl, Sant Bastian Contrari.
Ai 14 di Fevrâr al è Sant Valantin, protetôr dai rosarûi, dai cjocolatârs, dai oresins e dai ristoradôrs.
Ai 26 di Fevrâr e je la dì de Cinise: a cui che al va a messe, i poin sul cjâf un pocje di chê vignude fûr cul brusâ i ramaçs di ulîf dal an passât o, se propit no ‘nd è avonde, chê dal ultin pignarûl.
I proverbis dal mês
A Nadâl un pît di gjal, al Prin dal an un pît di cjan, ae Pifanie un pît di strie. (Proverbi inventât di un cjaliâr che al veve une clientele no propit a plomp)
A Sante Polonie il fret al va in Slavonie. (E dopo al torne indaûr cul plen di benzine e cuntune steche di spagnolets)
Zenvrâr te storie
Ai 27 di Fevrâr dal 1511, tal famôs riviel de Joibe Grasse, il popul furlan al tire sù une rivoluzion cuintri dai nobii che, rivâts ae fin dal carnevâl, no ur vevin dât nancje un crostul o une fritule. Cui agns, si è pierdude un pôc la memorie di chest avigniment, massime par colpe de mode dal “politically correct”: duncje, vuê si à miôr clamâ la “Crudêl Joibe Grasse” la “Crudêl Joibe fûr di forme”.
Personaçs nassûts in Zenvrâr
Jacum Unpardoi, l’inventôr dal aperitîf Marcello D’Olivo, cognossût par vê progjetade la strade di Lignan Pinede. Pôcs a san che in chel sfuei, D’Olivo al veve dome fat un dissen par visâsi di lâ ae fieste dai cais di Turide, ma cuant che ducj i àn dit che e jere une idee gjeniâl, il D’Olivo nol à vût cûr di disvelâ la veretât. Il so dissen origjinâl par Lignan Pinede, cu lis stradis a forme di cjarsons, al è lât pierdût.
Apontaments
Ai 25 di Zenâr, tal palaç dal sport “Jacum dai zeis”, grant Torneu regjonâl di more. A saran premiâts i prins trrrr vincidôrs.
Ai 11 di Fevrâr, pe Zornade regjonâl dal cjossul, fasêt ce che o vês voie. ❚


text:
29 aprile 2006
Premi internazionâl di poesie in lenghe furlane "Gjiso Fior"
Verzegnis, o come che a disin lenti "Verzegnas", e je famose pe corse di machins che e mene fintremai a Siele Cjanzutan, pal lât, pe piere rosse e lis sculturis, ma di cualchi an in ca ancje pal premi internazionâl di poesie in lenghe furlane "Gjiso Fior", poete, artist e gjornalist mancjât tal 1978. Vie pe cerimonie di premiazion o vin scoltât no dome lis poesiis che a àn vinçût, ma une vore interessants a son stâts i intervents des delegazions des minorancis linguistichis di Sauris, di Resie, di Tamau, dai Ladins dal Belumat e dai Romançs de Svuizare. Come par dî: plui lenghis minoritariis (e duncje ancje plui Furlan) = plui Europe!
Compliments ae organizazion pe iniziative!
ps: compliments al cogo pal rinfresc! :-)
Compliments ae organizazion pe iniziative!
ps: compliments al cogo pal rinfresc! :-)
Nessun commento:
Iscriviti a: Commenti sul post (Atom)


text:
Cun plasê us presentìn il gnûf numar da Lo Scatolino Udinese, il nestri gjornâl aziendâl.
Ta cheste edizion us proponìn articui interessants, dal setôr da la grafiche a chel dal lavôr, da la scuvierte des tradizions locâls ae seconde pontade dal nestri “Viaç indulà che e nas la cjarte” e tant altri.
Sul nestri sît e-commerce o cjatarês in vendite ancje prodots gnûfs pensâts pal Nadâl e dongje un auguri speciâl par lis Fiestis cul ultin gadget, di taiâ lunc le linie tratinade.
Passait la version online e interative dal Lo Scatolino Udinese.
Cui che al vûl ricevi a gratis une copie stampade al po domandâle ae direzion: info@scatolificioudinese.it


text:
(traduzion di Sandri Di Suald)
Il venturîr ongjarês
Al jere un venturîr ongjarês di une bielece che inceave, infalibil atrat, gracie, la sgrimie di un ator industriât, culture, cognossince di cetantis lenghis, manieris aristocratichis. Cun di plui al jere gjeniâl tai maneçs, tal tirâsi fûr dai berdeis, lâ e vignî di ogni bande cence problemis.
Al viazave a la grande, cun cuindis baûi dai vistîts plui galandins, e cun doi grancj Danês. La sô ande autoritarie i veve fat vuadagnâ il sorenon di Baron. Il Baron si lu viodeve tai hotel plui di lus, a lis termis e a lis corsis dai cjavai, ator pal mont, tes escursions in Egjit, in viaçs tai deserts de Afriche.
Par ogni lûc al deventave il centri de atenzion des feminis. Tant che il plui versatil dai atôrs, al passave di un rûl a di chel altri par contentâ i guscj di ognidune. Al jere il balarin plui elegant, il plui vivarôs dai compagns di taule, il plui decjadent dai animadôrs tai tête-à-têtes; al podeve menâ une barcje, cjavalgjâ, vuidâ. Al cognosseve ogni citât tant che i ves vivût dute la sô vite. Al cognosseve ducj in societât. In curt, al jere indispensabil.
Co veve bisugne di monede al maridave une femine siore, i gjavave ogni sostance e la bandonave par lâ intun altri Paîs. La plui part des feminis no si ribelavin ni lu denunziavin a la pulizie. Lis pocis setemanis o mês che vevin vude la fortune di gjoldisal tant che om lassavin une sensazion ben plui fuarte dal shock di vê pierdût i lôr bêçs. Par un lamp a vevin cognossût ce che al jere il vivi cun grandis alis, il svualâ sore i cjâfs de mediocritât.
Lis puartave tant adalt, lis faseve sgurlâ cussì svelt tes sôs seriis di incjantaments che il so bandonâlis al veve inmò alc dal svuâl. Al parè scuasi naturâl: nissune compagne e varès podût tignî daûr ai siei grancj svuâi di acuile.
____________________
Il libri e l’autôr
La autore des cuindis contis di Il Delte di Venus (1977) e je la americane Anaïs Nin, considerade tra i scritôrs plui significatîfs dal gjenar erotic.
Par jê, la sessualitât e la creazion leterarie a jerin ancjetancj imprescj di esplorazion intime e di ricercje: la sô scriture si esprimeve soredut in forme autobiografiche, tai siei diaris (publicâts in version integrâl dopo la muart di jê dal so secont marît).
Tra i siei amants (cetantis personalitâts de art e de culture) al jere ancje il scritôr Henry Miller, che tai agns ‘40 le invidà a partecipâ a la creazion di contis erotichis su comission di un client, un “colezionist” anonim: dome tal 1977, dopo de sô muart, chescj scrits a forin rincurâts in Il Delte di Venus, opare origjinâl tal presentâ l’erotisim cuntun lengaç e un pont di viste gnûfs, feminins. ❚
___________________
Il tradutôr
Sandri Di Suald (Alessandro D’Osualdo) al è nassût a Sant Andrât dal Judri dal 1953. Al è l’inventôr di Tarvos, il prin fumut stampât dut par furlan. Ancje scritôr, al à vinçût intal 1985 il premi leterari San Simon cul romanç “zâl” Ah! La provincie, cul radiodrame Autoritrat al à vinçût il Premi Friûl di Radio Onde Furlane. Tra i siei personaçs a fumuts ancje Tzan le Valdotaine, trilengâl e fat pai valdostans, e la surîs Relè cun la cuâl al à realizât ancje un librut pe Guggenheim. Fra i altris soi libris Arrivano i longobardi!, Salvans!, Un insium di une gnot di mieç Istât de opare di William Shakespeare. Al à vût variis ricognossiments; tra i plui impuartants chel dal ministeri de Culture Austriache e il premi Alpe Adria par «l’aiuto alla comprensione tra i popoli». Al à esponût in mieze Europe. ❚
✒ par cure di Pablo Gortan e Dree Venier
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +
Gnovis / Gnûf libri di Diego Navarria pe La Patrie dal Friûl, “Patriarcjis tal cûr de Europe”Redazion
Joibe ai 13 di Otubar aes 6 sore sere (18:00) te Librarie Tarantola di Vie Vittorio Veneto 20 a Udin al è stât presentât il libri “Patriarcjis tal cûr de Europe”. Contis curtis e curiosis che a piturin cun snait lis figuris plui simbolichis de autonomie e de identitât de Patrie dal Friûl: i patriarcjis […] lei di plui +


text:
Un titul pasolinian pai gnûfs incuintris di In File, organizâts de associazion Colonos che si fasaran ancje chest Invier te vecje stale coloniche di Vilecjaze: “Paîs di maseriis e di pestelacs” sul cuarantesim aniversari dal taramot.
Cinc incuintris, tra chescj une visite vuidade al borc medievâl di Vençon (ai 14 di Fevrâr, us e conseìn di cûr), li che al vignarà fûr un fat straordenari: pe prime volte (e ultime) te storie centralistiche de Republiche taliane, il Stât al veve decentrât risorsis e podês ae Regjon e cheste ai Comuns, cjapâts dentri ancje lôr de responsabilitât di sieltis impuartantis e dificilis. Chel che al è stât clamât Modello Friuli, vuê aromai sdrumât.
Si son za davuelts i incuintris cu lis riflessions di bons. Duilio Corgnali e Laura Nicoloso, di Angelo Floramo cun Paolo Maurensig e “Un model furlan di ricostruzion” cun Franceschino Barazzutti, Lorenzo Cozianin e Roberto Dominici. Ma il program nol è finît: al è publicât sul sît www.colonos.it.
Il percors al è completât de serade di premiazion dai vincidôrs dal concors leterari In trê riis e de mostre di Stefano Tubaro, artist di prin plan tal panorame creatîf regjonâl.
Intant des seradis In File si podarà amirâ la instalazion artistiche di Chris Gilmour San Michêl, simbul de vitorie sul mâl. La partecipazion e je vierte pai socis, cuote pal 2016 20 euros. ❚
✒ Redazion
«In file 2016» ai Colonos, teme il taramot: “Paîs di maseriis e di pestelacs”............
Un titul pasolinian pai gnûfs incuintris di In File, organizâts de associazion Colonos che si fasaran ancje chest Invier te vecje stale coloniche di Vilecjaze: “Paîs di maseriis e di pestelacs” sul cuarantesim aniversari dal taramot.


text:
Timp pe preparazion: 5 minûts • Timp par cuei: 30 minûts
Ingredients par cuatri personis
1 terinute di caulis di Bruxelles netâts e taiâts in cuarts, 2-3 miluçs spelâts e taiâts a fetutis, 2 sedons di asêt di miluçs, 2 sedonutis di vueli di ulive, 1 grimpade di tim taçât, 1 prese di sâl e 1 di pevar neri pestât sul moment.
SI FASIN CUSSÌ
Facilone, si metin ducj i ingredients ben messedâts intune pirofile, e si le met tal for cjalt (180°) fin che i caulis no son deventâts tenars.
Il dolç des pomis e il garp dal asêt a dan frescjece e un savôr insolit, mancul invernâl, ai caulis, esaltât dal profum dal tim.
Plui lizere de version tant cognossude dai caulis gratinâts tal for cun parsore pan gratât e formadi, e va benon tant che contor dongje di un formadi o di un secont no masse elaborât, tant che le classiche fetute di cjar. Perfets cu la cjar di purcit (une bistecute di cope o une brusadule) che si spose ben tant cul savôr invernâl dal cauli che cun chel gust dolcegarp dai miluçs e dal asêt, che al disgrasse la bocje dal gras de cjar.
Margherita Meggy Timeus
RICETE. Caulis di Bruxelles cui miluçs............
Timp pe preparazion: 5 minûts • Timp par cuei: 30 minûts


text:
Il senatôr Raffaele Calabrò (elet intes filis dal PdL e cardiolic dongje de Opus Dei) al à firmât une propueste di leç cun normis su «disposizions in materie di aleance terapeutiche, di consens informât, e di declarazions anticipadis di tratament» (scurtât in «DAT», ndr).
Il test al è publicât ae pagjine www.lucacoscioni.it/pdl-test-bio.
Intai prins trê articui, si delinein i fins de propueste di leç che e vûl garantî la inviolabilitât e la indisponibilitât de vite umane, e ancje la tutele de salût, tant che dirit fondamentâl dal citadin e de coletivitât. Ai articui 2 e 3 si precise la improibizion di ogni forme di eutanasie ative e di suicidi assistût, e ancje la improibizion di formis di acaniment terapeutic. Al art. 4 si regole il consens informât che al pues jessi revocât simpri, ancje dome in maniere parziâl.
L’art. 5 al dissipline i contignûts e i limits des DAT che, midiant di chês, il declarant al esprim il so orientament sui trataments medics sanitaris e di fin di vite, in prevision di une future pierdite de capacitât di intindi e di volê. Si sclarìs, cun di plui, che il redatôr al pues manifestâ la sô volontât su chei trataments terapeutics sanitaris che lui, in stât di plene capacitât di intindi e dopo informazion cliniche complete, al è legjitimât de leç a someti al propit miedi curant. Al risulte che intal test no puedin jessi metudis indicazions pe eutanasie ative o omissive. Si specifiche, duncje, che la idratazion e la alimentazion artificiâl, stant che a son formis di poie vitâl, no puedin jessi ogjet di declarazions anticipadis. Si determine ancje che la DAT e cuiste eficacitât dal moment che il pazient in stât neurovegjetatîf al sedi incapaç di intindi e di volê. La valutazion dal stât clinic e tocje a un coleç formât di cinc miedis.
Ai articui 6, 7 e 8, si aferme che la DAT e vedi di jessi metude in forme scrite, di persone maiôr di etât, te plene capacitât di intindi e di volê, e acetade di un nodâr a titul gratuit. La DAT, simpri di podê revocâ e modificabile, e à validitât di trê agns, tiermin che, di là di chel, e piert ogni eficacitât. L’art. 7 al previôt la nomine di un fiduciari che si impegne a fâ in maniere che si tegni cont des indicazions sotscritis dal pazient. L’art 8 al garantìs al miedi la pussibilitât di no osservâ lis DAT tal câs che no sedin plui corispondentis ai disvilups des cognossincis tecnichis sientifichis e terapeutichis, motivant la decision inte cartele cliniche. Si fisse ancje che intal câs di controversie tra il fiduciari e il miedi che al cure, la cuistion e sedi sometude ae valutazion di un coleç di miedis. Chel parê nol è vincolant pal miedi curant.
Ai arts 9 e 10, si regole la ipotesi di contrast tra sogjets parimentri legjitimâts a esprimi il consens al tratament sanitari, fissant che la decision e je cjapade, su istance dal public ministeri, dal judiç tutelâr o, in câs di urgjence, di chest ultin, sintût il miedi curant. Intes disposizions finâls e je previodude la istituzion di un regjistri des DAT.
LA INTERVISTE. La cuintrivôs: il decret Calabrò............
Il senatôr Raffaele Calabrò (elet intes filis dal PdL e cardiolic dongje de Opus Dei) al à firmât une propueste di leç cun normis su «disposizions in materie di aleance terapeutiche, di consens informât, e di declarazions anticipadis di tratament» (scurtât in «DAT», ndr).


text:
Il vescul di Rome il Pape Benedet XVI al ringrazie Glesie Furlane18 di Jugn 2010
Il tierç libri de “Opare Omnia” di pre Antoni Beline “Riflessions di un predi cjargnel” al è stât mandât ancje al vescul di Rome il Pape Benedet XVI par che i dedi une man te Sô opare pastorâl.
Cussì o sin contents che ancje il vescul di Rome, Joseph Ratzinger, al vedi mût di lei chestis pagjinis e di cognossi, almancul un freghenin, un predi, fi dal Friûl e de Glesie di Aquilee, che al à lassât e al lassarà a dilunc il segno de sô presince te storie de nestre Glesie e dal nestri popul.
O crodìn che chest librut, scrit ai 29 di setembar dal 1974 che o vin publicât te version furlane e ta chê origjinâl taliane, cuntune grampute di articuluts sul stes argoment come zonte, nol à pierdût il so valôr in tune situazion come chê che o vivin tant in certis analisis che al faseve, che tai tentatîfs di soluzion che al proponeve.
Cheste la letare di ringraziament.


text:
O scomencìn chest gnûf an dal “Ferâl”, la rubriche dedicade a pre Antoni Beline, riproponint une sô riflession a pontadis. Il test complet al à il titul “I Furlans e il templi” e al presente un resonament sul rapuart dai Furlans cu la fede e la religjositât.
pre Roman Michelotti
***
(cuarte pontade)
[…]
1. IL TEMPLI
(Cuant che o feveli dal templi, o feveli in pratiche di gran part o di dut ce che al rivuarde la vite e la struture de nestre religjon catoliche).
Strucant a mût di conclusion, si pò dî che la peraule “templi” e cjape dentri dute o cuasi dute la sfere dal mont religjôs e sacrâl, la sfere de anime, lis domandis e lis rispuestis ultimis, la stesse fonde e concezion de vite. Al è evident che si trate di cuistions personâls, che a tocjin la part plui profonde e intime de persone e duncje no son sogjetis ni a classificazions ni a etichetis, jessint il mont de fede un mont misteriôs, impenetrabil e indicibil. Ma al è tipic di une certe concezion di glesie monopolizâ no dome la peraule di Diu ma ancje la cussience e la fede dai oms, pa la cuâl si ven a consegnâ la fede tes mans de religjon e dai ministris de religjon stesse, identificant in pratiche une categorie dal spirt cuntune categorie sociologjiche.
La fede e je, o e varès di jessi, alc di diferent de religjon e la religjon alc di diferent, di plui larc e vitâl dal templi. Parcè che il templi al rivuarde soredut l’aspiet cultuâl de religjon, biel che la religjon e cjape dentri ducj i moments e i aspiets de vite. Ma nô o vin vude la preponderance o prevaricazion de dimension cultuâl su la dimension personâl e il templi al è deventât il lûc esclusîf de religjon, robe che no je sucedude, par esempli, tai protestants cu la lôr interpretazion personâl de Scriture e cu l’impuartance de Scriture al interni de vite familiâr. Par chel la crisi dal templi e je plui traumatiche e devastant te glesie catoliche parcè che, jessint dut peât al templi, cuant che al cole il templi al cole dut e si riscje di no cjatâ “piere sore piere” nancje di fûr.
2. I FURLANS
Dopo di vê cirût di sclarî la peraule “templi”, mi tocje sclarî ancje la peraule “furlans”. Une peraule che nô o vin clâr il significât etimologjic di “abitants o int che e vîf in Friûl”, ma no la stesse clarece sul fat che a esistin ancjemò o adiriture che a sedin esistûts. O vivìn in timps che si met in discussion dut, fûr che lis macacadis, e ce che un al dave par scontât, come une sorte di postulât che nol coventave pierdi timp a dismostrâlu, al riscje invezit di jessi dineât par prin. Par altri, se si vûl meti in pîts il gnûf mont virtuâl de globalizazion, la strade plui curte e sigure no je chê di tacâ a gjavâ lis tendinis o i cuadris picjâts sù pai mûrs, ma lis fondis. E la fonde di un popul e je la sô esistence come sogjet culturâl, la sô identitât, peculiaritât, unicitât.
• i Furlans a esistin
Se nol esist il popul, nol esist il probleme. Elementâr, Watson! Se no esistin i popui, nol esist il probleme dal pluralisim, de diferenziazion, de diversificazion, dal rispiet no dome di un passât di salvâ ma ancje di un avignî di fâ sù seont un propri progjet culturâl. Fâ une mondializazion tal rispiet des diferentis culturis, lenghis, religjons, vocazions economichis e fâ une mondializazion univoche, compate, semplificade, standardizade, ideologjizade, seont un progjet onicomprensîf, e je la stesse diference che e passe fra un zardin e un bloc di peton, fra un paîs e un cimitieri. Si trate di dôs filosofiis, di dôs culturis, di dôs visions dal mont completamentri diferentis e alternativis. Anzit, par jessi plui precîs, si trate di une filosofie e di une no-filosofie, di une culture e di une no-culture, di une vision e di une no-vision.
A chest pont ancje un distrat e un vuarp al varès di capî che no son plui cuistions di int che no sa cemût passâ il timp ma di vite e di muart. E stant che, in cheste vision massificant, a àn di sparî dutis lis culturis reâls par lassâ il puest a la culture virtuâl o a la no-culture, no je plui cuistion di culturis maioritariis e minoritariis parcè che il fruladôr al messede e al gramole dut, come il falcet chel nol fâs distinzion fra une rose e une urtie.
Lassant di bande la posizion patetiche o patologjiche di cualchi pseudo-inteletuâl, che al è rivât a la assurditât di contestâ une identitât furlane e po al à fate une liste lungje e impietose di ducj i difiets di chest popul inesistent, a dinein la esistence dai Furlans ducj chei che a lein la nestre storie dome in clâf e in funzion taliane, rivant al massim a la distinzion singolâr fra piçule e grande Patrie (chê maiuscule e sarès chê taliane!). A son la stragrande maiorance dal scjap pluitost sclagn dai nestris luminârs. Ind è ancje di chei, ultins par ordin di timp ma no di impuartance, che a sostegnin che aromai no si pues plui fevelâ di identitât parcè che il procès di integrazion, di assimilazion e di aculturazion al taie il mont in sens trasversâl e partant la idee stesse di popul e je superade de famee dai popui. Teorie che si podarès ancje glotile se il discors al valès ancje pai Talians, pai Francês, pai Spagnûi e vie. No podìn pensâ che il virus de modernitât al bechi dome lis culturis plui piçulis e trascuradis.
[…]
(al va indevant sul prossim numar) ❚
✒ pre Antoni Beline
IL FERÂL. (cuarte pontade) 1. IL TEMPLI; 2. I furlans............
O scomencìn chest gnûf an dal “Ferâl”, la rubriche dedicade a pre Antoni Beline, riproponint une sô riflession a pontadis. Il test complet al à il titul “I Furlans e il templi” e al presente un resonament sul rapuart dai Furlans cu la fede e la religjositât.


text:
Il secul XV al rapresente ce che i storics a definissin tant che une cerniere jenfri dôs etis: chê di Mieç, universalistiche, peade ai doi grancj podês dal Pape e dal Imperadôr, e chê Moderne, caraterizade dai stâts nazionâi. In veretât, il passaç che al segne la fin de Ete di Mieç al è lunc e complicât. La universalitât che e à caraterizât il timp dai Papis a dai Imperadôrs si compromet cu la grande division tacade intal 1377 e cognossude tant che il Grant Schisme di Ocident.
La corone di France, che e controlarà la sede papâl di Avignon, e devente cussì cetant potente, dominant sot dai Angjoins il Misdì de penisule taliane e ancje une buine part de Bosgne, fasint vignî in incà, in rivalitât cun Vignesie e vie pai trois balcanics, tiessûts di sede, pelicis, arint, pieris preziosis, ma ancje ideis, come che o disarìn in curt. Cheste gnove mape gjeopolitiche no dome e fâs formâ une bipolaritât impuartante jenfri il vecjo Sacri Roman Imperi Gjermanic di une bande e i gnûfs pretendents ae supremazie dal Ocident di chê altre – ven a stâi France, Spagne e Ingletiere – ma e stice ancje une continue vuere globâl, come che si le definirès in dì di vuê, che e contribuìs a blocâ pe prime volte in plui di mil agns une cressite demografiche continue. Une vuere che pe plui part si zuie vie pe Italie, là che Angjoins e Aragonês si contindaran, sul cuarp muart de utopie federiciane (l’Imperadôr Fidrì II di Svevie), il control dal belancin politic internazionâl. E chest al compromet ancjemò di plui une situazion cetant confusionade e complicade, là che il Ducât di Milan, i siôrs di Mantue e di Ferare, i de’ Medici in Toscane e i doi Papis (chel di Rome e chel di Avignon) a tacaran a polarizâsi par une o par chê altre bandiere, cirint ognidun di supâ il plui pussibil par vuadagnâ dut ce che a podaran gafâ intune cundizion di confusion totâl. Esercits di mercenaris a passin dilunc savoltant la tiere, robant, copant e brusant. Cui esercits armâts che a traviersin lis regjons de Europe – ma ancje a bon pro dal gnûf puint Angjoin che al unìs forsit pe prime volte dopo tancj secui l’Orient e l’Ocident dal continent – a viazin ancje lis gnovis ideis, simpri plui libaris dal control istituzionâl, dal moment che Tron e Crôs a son masse impegnâts a scombatisi fra di lôr par podê permetisi il lus di tignî dut sot control. Al sarà duncje il ‘400 il secul di formis gnovis di eresie, un discors bon par une altre pontade. Il filon in cuintritindince al tache adore però, adiriture intal 1347, cu la tremende Peste Nere: une pandemie che e çoncje une cressite demografiche mai declinade dal Mil, fin cuant che une nâf partide di Caffa, in Crimee, plene di forment e di pantianis (ponticanis, a disevin i antîcs, ven a stâi surîs dal Pontus, il Mâr Neri) e dal dut infetade dal mâl, e fasè il zîr di dut il Mediterani, pandint cussì la sô cjarie di muart. Une sensazion che intai nestris dîs si torne, magari cussì no, in cualchi maniere a vivi di gnûf, par colpe di chel virus che al puarte il non di Corone. ❚


text:
A dîs agns de muart di pre Antoni, o volìn ricuardâlu proponint vie par dut il 2017 tocs dal «De Senectute»: une riflession su l’ultime stagjon de vite. Al è un libri restât incomplet. Pre Antoni al veve a pene scomençât a meti man: pocjis pagjinis splendidis. Come ducj i siei scrits si lu lei intun flât e cuant che si rive insom al displâs che il discors si fermi a colp.
La famee di pre Antoni e je stade la fonde de sô vite: la miserie, la fede, la onestât, lis dificoltâts, l‘afiet plui o mancul palesât lu àn judât a sielzi, a cressi, a madurâ e a deventâ un grant pensadôr, om e predi libar e par nuie banâl. (pre Roman Michelot)
La mê famee
Mi ricuardi di no vê mai vût un franc. I prins cincuante francs ju ài cjapâts lant a fâ di mocul tun funerâl a Vençon. Lis cassis di muart a jerin l’uniche sperance e maniere di podê rimpolpâ il nestri casselin disperatamentri vueit. O ài volût esagjerâ e comprâmi un tacuinut di chei cul baton. Un afaron. E une tragjedie. Parcè che prime o vevi i cincuante francs te sachete sbusade dai bregons e cumò o vevi un siôr tacuin e nuie di meti dentri.
La mê famee, cence nissune colpe de bande nestre, e jere considerade une des ultimis di Vençon, ma propit de ultimis. E sì che no fasevin mâl a dinissun. Che gno pari al varà bevût ma nol è restât indaûr di une palanche cui ustîrs, magari lassantnus nô cence bêçs. Che mê mari e je stade une des zovinis plui timoradis e bielis e bravis di Davai e une massarie cence confronts a Cjasegnove e a Vençon, prime di cognossi gno pari e di meti sù famee. E propit inte famee e à scritis lis pagjinis plui eroichis de sô esistence tormentade. Cjamade di fruts, plene di fastidis, cence un franc, simpri indenant, no à mai dismenteade la preiere, la glesie, la caritât. Te sô miserie di spacâle cui conis e à savût cjatâ simpri alc par ogni disgraciât che al bateve a la nestre puarte cence batecul. Cui miei cinc fradis o sin cressûts puars di dut ma, graciant Idiu e la sô provedence, no nus à mai mancjade la bocjade, magari scjarse e simpri chê, ni la munture, magari cun mil blecs e cence cjalâ misuris e cumbinament di colôrs, ni la serenitât e l’afiet. No vin mai vude une pache dai gjenitôrs. Mê mari e diseve che i dulivin plui lis mans a jê a dâlis che a nô a cjapâlis e che o jerin nassûts avonde puars par jessi ancje pacâts. Nus à dât dut ce che e podeve dâ e di plui. Ce che no podeve dânus in ben, nus al sparagnave in mâl. Come cuant che o sin lâts in file come lis ocjis là jù dal Spizo, il miedi, a fâ la vacine. Rivâts tal curtîl sintint dentri i fruts a cainâ, mê mari nus à cjapât pe man e nus à dit: “Tornìn a cjase, fruts. Al sarà ce che Diu vorà”. Par furtune no vin vût conseguencis. Par disdete, cuant che di grancj nus àn domandât i certificâts e no ju vevin, o vin riscjât ducj di no podê cjapâ nissun titul e frontâ nissun concors. Une anime buine, che cumò e je a gjoldi il ben fat ancje a nô, e à proviodût a comedâ il regjistri cence tocjâ i braçs.
Di chescj agns serens e masse curts, o conservi dibot dut intat ta l’arcje de mê memorie. L’odôr de polente e, râr, chel de morcje, cuant che mê mari e faseve cuei l’ont. Un odôr che nol à rivâi. Ma ancje l’odôr dal most che al bulive sot il puarti, e chel dal fen cuant che al rivave dongje de campagne sut e profumât come un colaç e l’odôr par nuie fastidiôs de stale, là che si leve a sclipîsi a gratis. Ma ancje l’odôr des stagjons pai prâts, la diference fra il fen di mont e chel di plan, e l’odôr dal cafè mat cuant che al vignive brustulît te bale sul fûc, e l’odôr e il savôr dal cafè e dal cafè blanc cu la polente, che nus à fat di “Mulino bianco” fin che o sin lâts in mude. Ma ancje l’odôr dal incens in glesie, che al reste inmò un dai miei preferîts e mi fâs pensâ a cheste lizerece da l’anime, a chest alçâsi armoniôs e naturâl viers il cîl, a chest pierdisi in alt che nol à nuie dal scomparî ma dut dal sublimâsi, dal divinizâsi, dal eternâsi. Un altri odôr mi à restât intat a distance di passe mieç secul. Par lâ in seminari si veve di proviodi il coredo, cun tante robe par sorte e dute segnade cuntun numar. Fra lis robis che nus domandavin a jerin ancje lis mais di sot, che no vevi mai viodût. O sin lâts in coriere sul puint di Mueç jo e mê mari, cui bêçs contâts e strents, e o vin cjolte une mae felpade cu lis maniis lungjis. O sint ancjemò chel odôr e o podarès lâ a man salde e a vôi sierâts te stesse tasse a sielgi la stesse mae. Forsit parcè che si jere virgjins e no si veve tante pussibilitât di confondi odôrs par mancjance di materie prime o parcè che lis primiziis, in dut, a restin une esperience, une sensazion, une memorie inobliabil.
di pre Anton Beline


text:
Glaçât
– Pa la glace – i veve rispuindût chel, ridint sot lis mostacjis – se no fasin cussì la glace da la matine a cope ducj i butui e la prossime istât i pierçui tu vâs a cjoiu la da la strie Pampalune.
Al diseve simpri cussì, cuant ch’al veve di cjapale pal cûl.
Ad ogni mût Silvie a veve capît vonde par lâ su google e informâsi di bessole, ancje parcè che la strie Pampalune, a veve capît dopo grande, a no esisteve. Pampalune al jere dome un pais!
Cussì a veve scuviert che par no che i butui dai pomârs a morin di frêt, bisugne bagnâju a matine adore, cussì la glace ch’a ju invuluce a ju tegni di cont.
A jere cuasit imbambinide, denant dai fii di glace ch’a tiessevin une tele di une fuee a che altre, cuant che à sintût une vôs ch’a si lamicave, jenfri i filârs.
Si ere gjavade un çuf di cjavei scurs dal zarneli. Cel podevie sedi? E parcé al cainave in che maniere? O veve cirût di cucâ framieç la glace e il gotâ, ma no veve viodût nuie, parcé che chês riis di arbui in flôr, pene fûr Sclaunic, o jerin lungjis plui di doi cjamps e mieç!
Podarès sedi cualchidun ch’al si è fat mâl? E veve pensât, e cence spietâ un moment si ere inviade viers dulà che sintive chel ciulâ. Dopo sei rivade a straviersâ cuasit dut il cjamp, no podeve crodi a ce che veve cjatât! Sot l’aghe glaçade dai pluvios, ingrumade par tiere cuintri un len, a jere une frutine ch’a i dave la schene, crote e blancje come la cere, ch’a tramave di cjâf a piis.
Ce altri podevie dî?! Ch’e veve viodût une frute crote tal mieç di un cjamp ch’a jere sparide pene che je a jere lade dongje? Cui i varessie crodût? La varessin cjapade par mate! Miôr fâ come ch’a fasin ducj i furlans: tasê.
Però no podeve neancje fa fente di nuie. Cussì a è tornade tal mieç dai filârs, di gnûf sot la ploie, ancje se chest colp cun t’une ombrene e cui scarpons.
La frutine a jere simpri lì, par tiere, voltade di schene, ch’a piulave e tirave su cul nâs. Silvie e veve provât a tocjâle cu le ponte dal pît e la frutine no si jere mote.
– Ehi… bambina… stai bene? – i veve domandât, un pôc spauride e un pôc curiose.
Nie di fâ, che puarete a lave indenant a vaî, cu la muse platade ta lis mans.
A Silvie, vaî o no vaî, no i lave mai ju che cualchidun no i rispuindès, cussì a veve poiât l’ombrene in bande e si è cugulade, par voltâ che puarete e cjalâle in muse. Pene che però, cun lis mans, le veve tocjade, a jere sucedût come di cjapâ la scosse, e subit daûr i jerin vignudis lis tarlupulis, tant che a cjalà il soreli tai voi!
Vierzint i voi a veve subit viodût une fantate ch’a la cjalave, di daûr une preson di fueis e ramascjis inglaçadis. A ere vistude come cun t’un grumâl di scuele di chei ch’a usavin dîs agns fa. Dome spiçant i voi e cjalanle ben in muse a veve rivât adore a cognossile. A ere la fie di Fredo, chel a stâ li dongje. A jere sparide tancj agns prin e no le vevin mai cjatade. Jere stade par fin par “Chi l’ha visto”!
In chel la frutine, ch’a la cjalave cence vierzi bocje, a si è voltade e a corude vie.
Tal mieç dai filârs a jere restade dome un’ombrene, poiade par tiere.
Comments
-
Brâf furlan20 Aprile 2008
Chê frutine, Silvie, no mi sameave masse spaventade.
Biele conte che e lasse chel dolç che si volarès lei ancjemò.
-
gelostellato20 Aprile 2008
grassie 🙂


text:
martedì 26 febbraio 2013
SU RADIO ONDE FURLANE LA ZORNADE FURLANE DAI DIRITS
2 commenti:
Dal Blog del Comitât 482 - 26/02/13RispondiElimina
ZFD 2013. AL COVENTE CAMBIÂ.
Si jere ai 27 di Fevrâr dal 2004 cuant che il Comitât 482 al veve inmaneât la prime iniziative pe Zornade Furlane dai Dirits.
Un apontament pensât di une bande par fâ il pont su la situazion dai dirits linguistics e nazionâi dai furlans, ma ancje di chês altris comunitâts che a formin il Friûl, e di chê altre bande par ricuardâ la impuartance de mobilitazion in difese di chescj dirits (che al vûl dî ancje tignî impiât il ricuart di cui che lu à fat intai agns e intai secui stâts, a partî di chei furlans che ai 27 di Fevrâr dal 1511 a vevin fat riviel par difindi i “dirits antîcs” des lôr comunitâts).
I doi aspiets ju ricjatìn ancje inte programazion speciâl che Radio Onde Furlane e met adun ancje chest an pe Zornade Furlane dai Dirits e che us invidìn a scoltâ.
Magari cussì no, di là dai ricognossiments che nus rivin des leçs di tutele (ricognossiments che simpri di plui a restin dome sul plan formâl), i nestris dirits linguistics e nazionâi a son rispietâts pôc o nuie.
Il parcè di cheste afermazion al è facil di capî se si va a lei i documents di denuncie che a son stâts dât fûr dal nestri Comitât ancje intai ultins mês. Ce che forsit al è ancjemò piês al è però il fat che masse furlans a mostrin di no vê clâr che i problemis che ju scjafoin in dì di vuê a son sì i fîs di une crisi economiche e finanziarie internazionâl, ma che a rindiju ancjemò plui pençs al è stât il fat di no jessi stâts bogns di svilupâ un sisteme di autoguvier dal Friûl che nus permetès di elaborâ percors di svilup sociâl e economic diferents.
Un sisteme di guvier di cheste fate però nol pues nassi dal nuie.
Par svilupâsi e par cressi al à bisugne di une cussience identitarie fuarte che e vedi tant che fonde la nestre pluralitât linguistiche e nazionâl.
La stesse che tantis voltis, nô furlans, o sin i prins a calcolâ di secondarie, cuant che no une font di straçariis. O sin ancjemò in timp par cambiâ.
Varìno però la braùre e la capacitât par fâlu?
Publicât di Comitât 482
http://com482.blogspot.it/2013/02/zornade-furlane-dai-dirits-2013-al.html
RispondiElimina
Dal Blog LIDRÎS E BUTUI - Turin :
BUINE ZORNADE FURLANE DAI DIRITS!
Chê di vuê e je une zornade particolâr, pe storie e pe atualitât dal Friûl.
Cun di fat al è l’inovâl de “Joibe Grasse” dal 1511, riviel popolâr che al sclopà a Udin e si slargjâ inte plui part de Patrie.
Al è un fat storic une vore impuartant, par plui resons: al è un dai tancj moments là che i popul furlan al à mostrât dignitât, personaliât e cussience di se; e je la prime grande insurezion de Europe de Rinassince; e je une ocasion là che in particolâr i contadins furlans a àn cjapât sù une vere sogjetivitât politiche, che tra lis altris, un pôcs di agns plui indenant, tal 1533, e cjatà un vêr ricognossiment istituzionâl inte cussì clamade “Contadinance”.
Par chestis motivazions e pal fat che il riviel dal 1511 al è stât fat cuintri de prepotence dai nobii e pe difese dai “dirits antîc” des comunitâts rurâl, lis associazions e chês altris entitâts des comunitâts furlane, slove e todescje dal Friûl, che si dan dongje tal Comitât/Odbor/Komitaat/Comitato 482 ancjemò tal 2004 a à sielzude cheste date tant che “Zornade Furlane dai Dirits”.
Chê dai 27 di Fevrâr e je une ocasion speciâl par fâ une riflession sui dirits, soredut chei che a son ricognossûts su la carte ma che masse dispès in concret a vegnin ignorâts, menaçâts, sbeleâts e fintremai scancelâts.
E ogni an a vegnin fatis iniziativis di pueste e alc dal gjenar al è stât fat in passât, tal sô piçul, ancje de bande de associazion Lidrîs e Butui.
Un dai sogjets plui atîfs tal memoreâ la “Joibe Grasse”, la sô storie e i siei leams cu la contemporanitât, propit in cont di dirits, di partecipazion e di democrazie, al è Radio Onde Furlane, che inte zornade di vuê e fâs indenant une programazion specifiche, che si pues scoltâle ancje vie internet, ae direzion www.ondefurlane.eu.
http://lidrisebutui.wordpress.com/2013/02/27/buine-zornade-furlane-dai-dirits/


text:
… e i lichens limon vert
Parcade la machine intal grant parcament lì de malghe Pramôs si cjape la strade par lâ al ripâr Fabiani e daspò plui o mancul 210 m si svolte a drete cjapant il troi, ben segnât, CAI 404 che nus puartarà fin cuasi in cime… rivâts parsore ad un plan il troi al tache a lâ di ribe jù prime di tornâ a lâ sù dilunc il lât Nord de mont… chest toc al è facil di fâ ma o crôt ch’al sedi ancje il plui pericolôs stant che al è di flanc a une cleve che e à slacs… po dopo il troi al tache di gnûf a lâ di ribe sù dilunc il lât Nord e al è dut in ombrene e al presente cualchi toc un tic inclinât e cun la crete ch’e salte fûr e indulà bisugne vê un pas sigûr… chì o ai cjatât int cun la mountain bike… cetant bulos… pôc prime di rivâ in cime, a cjampe, si viôt un lât ma nol è chel di Dimon… lant indenant si svolte a drete par il CAI 405 e si rive in pôc timp in cime… vuê il cîl al jere une maravee e si podevin viodi in lontanance dutis lis Dolomiti e plui dongje lis alps de Cjargne… un spetacul maraveôs… lâ e tornâ a son ~10 Km cuntun D+ 600 m…
Monte Paularo – movie
Buinis cjaminadis a ducj !!!
la cime cenglade dai baranclis di mont
Da Dogne una biele strade e puarte a Sele Sompdogne e rivâts achì si cjape il troi CAI 610 ch’al tache a drete subite dopo il parcament… a son dai piçui scjalins di len e di lì si va di ribe sû inte biele boschete di peçs che cumò a tachin a pierdi lis risclis… e vuê l’aiar lis faseve svolâ tant che flocs di nêf cuvierzint il troi cuntune biele baradure di colôr maron clâr… ma biel prest la cleve e devente fuarte e il troi plen di claps e cussì al va indenant fin insom cun dome cualchi toc indulà che al splane… rivâts fûr de boschete si tache a lâ sù par la crete cence masse fadure, gjoldint dal biel panorame su lis monts dongje… soredut sul Montâs, ancje se vuê la cime e jere cuasi simpri scuindude dai nui birichins che a zuiavin a corisi daûr… rivât in cime, 1889 m, o ai cjatât une biele crôs grandonone plene di stickers… e subite cualchi biel merlot al è vignût dongje… i nui a scuindevin cuasi dutis lis cimis tor ator ma no chês a Est tant bielis, il Nabois grande e la Spalla del Nabois… il disnivel fat al è stât di 500 m e par lâ sù e tornâ jù a son di fâ plui o mancul 5 km …
Buinis cjaminadis a ducj… mandi!!!
z morje na Krasu
Une biele cjaminade jenfri mâr e Cjars dilunc il Troi de Salvie partint di Aurisina e rivant a Sante Crôs indulà che si cjate, in vie dal Pucino, la biele crete par lâ a rimpinâsi…
…Cjalait il filmut… (video)
Buinis cjaminadis a ducj… mandi !!! 🙋
… fra cambianento climatico e pressione turistica…
CRISI CLIMATICA E PRESSIONE TURISTICA: COME CI REGOLIAMO?
Un corso di aggiornamento per gli operatori TAM (Tutela ambiente montano) del Club Alpino Italiano aperto a tutti.
A Belluno sabato 15 ottobre. Con Anselmo Cagnati (Gli effetti della deglaciazione nell’ambiente alpino) Silvia Stefanelli (Impatti della crisi climatica sulle Alpi e misure di adattamento) Mauro Pascolini (Capacità di tenuta del territorio alpino al turismo di massa) Raffaele Marini (Il CAI e l’Ambiente: i documenti di posizionamento)
Anselmo Cagnati, di Falcade (Belluno), dottore forestale, alpinista e scialpinista con oltre 500 salite in Dolomiti, ha partecipato a spedizioni scientifiche in zone polari e sub-polari, a spedizioni alpinistiche in Sudamerica e in Himalaya e a spedizioni con i cani da slitta nell’Artico canadese e alle Isole Svalbard. Autore di oltre 120 pubblicazioni scientifiche sulle tematiche nivologiche.
Silvia Stefanelli è nata a Udine; è socia del Club Alpino Accademico Italiano, ha studiato alle Università di Padova e Edimburgo e opera come Policy Officer nella Regione Autonoma Friuli Venezia Giulia. Ha gestito proprietà forestali pubbliche e private e ha lavorato a Bruxelles nella Commissione europea, DG Clima, per la quale è ancora consulente su temi legati al cambiamento climatico. Fa parte del board tecnico di Plan Vivo, leader mondiale nello sviluppo di progetti di crediti di carbonio etici.
Mauro Pascolini è professore di Geografia all’Università di Udine, è impegnato nelle tematiche che riguardano il paesaggio, lo sviluppo locale, la valorizzazione del territorio, la partecipazione, i territori montani e il rischio naturale. Responsabile scientifico del Piano Paesaggistico Regionale del Friuli Venezia Giulia; fa parte del comitato scientifico di Dolomiti Unesco ed è presidente di Rete Montagna.
Raffaele Marini è il presidente della Commissione Centrale Tutela Ambiente Montano del CAI. Il suo intervento via teleconferenza illustrerà i contenuti del documento elaborato dalla CCTAM per aggiornare il Bidecalogo Cai.
L’urli di piere…
Cheste Istât 2022 si siere cun il bot dilunc il troi CAI353 che mi à puartât a lì dal Cjampanili di Val Montanaia e al ripâr Perugini… une cjaminade une vore preseade che si scugne fâ almancul une volte inte vite e che ducj chei che a son passionâts di montagne a àn fate ancje plui di une volte… lant sù dilunc il canalon, indulà ch’al côr il riu Val Montanaia, si è contornâts de biele crete des Dolomiti Furlanis e biel prest si tache a viodi il Cjampanili, che si fâs un tic bramâ par vie che al mancje ancjemò un biel toc prin di rivâ lì dal ripâr Perugini… ma cuant che si rive lì de boschete si pues biel za viodilu in dute la so bielece e jo o ai pensât a tropis voltis che Mauro Corona al è lât a rimpinâsi sù chê biele crete e a cetant bulo che al è stât… di fat e je une parêt grandonone e une vore alte e par fâle e covente une buine preparazion sedi fisiche, che tecniche, che mentâl… fate la ultime fadure e rivâts lì dal prât si cjatâsi intun cjadin cenglât des cretis… la Croda Cimoliana, il Campanile Pordenone, la Cima Meluzzo, la Cima Rosina e v.i. e vint voie si pues lâ sù fintremai ae Forcella Montanaia… il timp al jere biel ancje se, la sù, la buere frede si faseve sintì… fatis lis fotos ancje ae biele parêt nord o soi tornât indaûr fin lì dal parcament dongje dal Ripâr Pordenon… par lâ e tornâ mi son ladis plui o mancul 4 oris e il disnivel fat al è stât D+ 850 m… in some, une biele cjaminade impegnative ma ripaiade de bielece dal Cjampanili di Val Montanaia…
Buinis cjaminadis a ducj !!!
…cun il cûr plen di gjonde, di ca sù, mandi a ducj… with a heart full of joy, from up here, hello everyone…
Cheste cjaminade e je stade par me la prove dal fûc… di fat, lant dibessoi, par rivâ in cime bisugne vê buinis gjambis, un bon cûr ma soredut rivâ ad ore a stâ in pâs dentri di se… ven a stai dibisugne vê un cjâf calm… la fadure e je stade tante ma la sodisfazion di cuant che tu tu rivis in cime ti jemple il cûr di gjonde ripaianti di dut… o soi stât 4H40 par rivâ insom fasint diviersis fermadis par tornâ a cjapâ flât e 3H50 par tornâ indaûr… o ai ancje fate une pause di 25′ in cime… in some a coventin plui o mancul 09H00 oris par lâ e tornâ… mi soi puartât daûr 2 l di aghe e ancje alc di gustâ par tornâ a cjapâ lis fuarcis e ringraciant il Signôr al è lât dut ben… o puès dome che jessi contenton di cemût che o ai sierade cheste biele Istât 2022…
Buinis cjaminadis a ducj !!!
…Peace and Love… <3
. . .Sô Maestât la mont Sernio e in bande a cjampe la regjine la tor Nuviernulis . . .
Val Rosandra…
Cheste e je une biele cjaminade di 11 K e D+ 300 m, che e tache dal parcament de “ciclopedonale Cottur” dilunc la sp 11 bandis Triest e nus puartarà fintremai al “cippo Comici“, il monument in onôr dal grant rimpinadôr talian che intai agns ’30 e ’40 dal secul passât al jere impegnât a puartâ indenant il nivel de dificultât al sest grât… fat il sotpàs si cjamine dilunc une biele e largje strade di glerie che nus puartarà a passâ denant de viere stazion dai trens di S. Antoni di Moccò e po’ dopo dongje dal paîs di Hrvati… passât un arc si rive li de crete de “Piçule Ferovie” e lant indenant e passadis dôs galariis si rive ad une crosere cuntune stradute cementade che e va di ribe jù viers Bottazzo… cjapant cheste stradute in font si svolte a drete indulà che e je la tabele pe glesiute di S.Marie in Siaris… da chì il troi al è ben segnât e si rive fin ae biele glesiute… di li si va indenant dilunc un teren di claps e cretis ben segnât cun bolins che nus puartin fin insom indulà si cjate la piçule piramide dedeade a E. Comici… dopo vêlu saludât cuntun mandi o podìn gjoldi di une biele viste de valade e des cretis dongje… tant che la parêt dai Falchi, la mont Stena e lis cretis par lâ a rimpinâsi… in some, une biele cjaminade indulà ombrene e soreli si alternin in graciis dai arbui che a son dilunc dal troi tant amât dai triestins… inalore…
Buinis cjaminadis a ducj, mandi !
…tancj auguroncici, Andrian !!!
Fin culì, di rif o di raf, o soi rivât… inalore sperin di lâ indenant ben ancjemò par cualchi an… fasintsi fuarce simpri cuntune preiere…
savint che… o deventarai vieli… i respiri parsore…
savint che… o podarai inmalami… i respiri parsore…
savint che… o prin o dopo o varai di lâ ancie jo… i respiri parsore…
savint che… o pierdarai ducj i miei afiets plui cjârs… i respiri parsore…
savint che… o puartarai di là dome ce che o ai fat … i respiri parsore…
savint che… o ai voie di jessi simpri cussint … i respiri parsore…
savint che… o vuei il ben di ducj… i respiri parsore…
savint che… o saludarai simpri cuntun biel mandi… i respiri parsore…
😎
…Ch’e vadi il to pinsîr a ce che plui ti è cjâr… come il miò sunâ libar e clâr…
Cuant che, domenie passade 21/08/2022, o soi rivât a casere Pramosio Alte tor lis 09H45 al jere biel za cjaldut, l’aiar al soflave ben e il parcament al jere cuasi dut plen ma par fortune o ai cjatât un puest… tor lis 10H00 o soi partît dilunc il troi CAI402 par là sù al lât di Avostanis ma cheste volte la prime tape nol jere il lât ma la Crete di Timau che cuant che tu tu rivis a Cleulis tu tu la viodis denant biele e imponent… passade la malghe delle Manze e pôc prime di rivâ al lât o ai cjapât un troi a cjampe che al puarte fin sù la cime de Crete e daspò plui o mancul une cuarantine di minûts o ai tacât la parêt furnide di cuarde di açâl rivant cussì insom de Crete pôc prime di misdì… di lassù in graciis di un cîl net si podevin viodi dutis lis mont… il Colians al faseve biele mostre di se propit li denant ma slungjant il voli fin là jù si podevin ancje viodi la Tofane il Pelmo e di chê altre bande il Mangart e il Triglav e tantis altris montagnis… un spetacul bielonon… cuant che o soi rivât in cime l’aiar al jere bielzà cuietât e no jere int ma daspò une mieze orute si jere in une cuindisine di personis… dutis impegnadis a fâ lis fotos e a nomenâ lis monts che si rivavin a viodi, tant che un zovin al à fat svolâ il drone… dopo vê mangjât e vê polsât un pôc e saludadis lis bielis fantatis di Udin o soi lât viers la siele di Avostanis cjolint un troi ch’al traverse e al puarte parsore dal lât fin lì de crete prin des rivis de mont Avostanis… achì bisugne fâ un grum di atenzion stant che il troi al zire ator de crete lant prime sù e po dopo lant di ribe jù viers la siele e deventant une vore stret, esponût e plen di jerbe… rivâts li de siele il plui al è fat… e o ai podût tacâ la mont Avostanis rivant in cime dopo vê fat une ribe in sù avonde tirade… de piche, dividude jenfri Italie e Austrie, o ai potût gjoldi di un biel panorame sù la valade austriache e di un biel grifon che al svolave in cîl cun lis sôs alis tant largjis… di chì dute ribe jù fin al lât che tor lis trê al jere plen di int, frutins e cjans tant che sù la parêt li dongje cualchidun al tacave a rimpinâsi… in sumis o pues dî che e je stade une zornade bielonone ma ancje une zornade, par me, storiche stant che o soi rivât a meti insiemi dôs cimis di passe 2000 m… une biele sodisfazion… inalore…
Buinis cjaminadis a ducj !!! 🗻
Cjalait achì dutis lis fotos de cjaminade
…valli del Natisone…
Daspò vê parcât la machine dongje il domo di S. Pieri dai Sclavons ( COORD: 46.12968954831961, 13.487701495557747 ) si cjape la strade che e puarte ae tratorie Le Querce e a chì si cjôl, a cjampe, il troi CAI 749 e si va indenant par plui o mancul 2 Km fin a cjatâ a drete il troi CAI 749a che nus puartarà fintremai al pas di Sant Canziano di lì cjolint il CAI 755 si rive, bot e sclop, dopo vê fat un toc di ribe sù, in cime a la mont San Canziano / svét Kocjàn – 723 m. In cime a chest mont o varês la biele sorprese di viodi chel ch’al reste di une viere glesiute dute fate in piere.
«La vista che si gode da quella vetta – scriveva nel 1912 Ivan Trinko – è magnifica: buona parte della pianura friulana, molte diramazioni delle Giulie di qua e di là dell’Isonzo, tra cui il gruppo del Krn, il prossimo Matajur, il Mia, la catena Stol – MonteMaggiore dietro la quale fan capolino il Prestreljenik ed il Canin»
La devozion a Sant Canziano ( svét Kocjàn in sloven ) e à dât vite al cognon Cocean, Coceani, Coceano, che si cjate inte zone dal Friûl a soreli jevât indulà che il Sant al jere plui cognossût e venerât…
Cheste e je une cjaminade une vore biele plene di storie e culture e ancje no masse lungje par vie che il troi al passe dut intal bosc cussì no si à il soreli simpri in batude parsore dal cjâf, ed in dut a son une dozene di km cuntun D+ 550 m par la cuâl no varessin di jessi problemis par EE…
Buinis cjaminadis a ducj !!!
Stupizza di Pulfero
il comun di Pulfero e à inmaneade, domenie 31 di Lui 2016, une fieste lì des malghis su la mont Mia in ocasion de concession forestâl par il sfrutament dal bosc… l’apontament al jere aes 11H30… tant che cualchidun al rivave in machine dilunc la strade forestâl, chei altris acompagnâts da dôs vuidis, Stefania e Marco, a levin a pît dilunc il troi che da Stupizza e rive sù la Mont Mia… une biele cjaminade fate cun calme in 2H30 e passant traviers bielis boschetis e i crets di calcâr inte part ad alt… a pene tacade la cjaminade o vin podût viodi a man çampe lis ruvinis di un antic borc, Pedrobac abitât fin al inizi dal ‘900, che e veve un mût inzegnôs di conservâ il formadi e altris prodots metintju dentri un çondar taponât cun lis pieris e lassant dome doi piçui barcons in mût che al fos il zîr di aiar, in chest mût la temperadure si mantignive simpri compagne dilunc dutis lis stagjons… po dopo il troi al tacave a lâ sù e stant che al jere une vore di scjafoiaç o vin sudât trê cjamesis… lis robis a son ladis miôr rivant inte valade dal Pradolino… une valade une vore alte che e je stade sgjavade dal Nadison intal cret di calcâr , par vie che il so jet al passave, tancj agns indaûr, di chestis bandis… rivant aes malghis tor lis 11H30 o vin podût gjoldi di un biel licôf cun bire, vin e di gustâ pastesute cun tocj di cjar, e par secont a jerin i ćevapčići o lis fetutis di cjar cun la polente o ancje i fasûi… insome tante robe… ma par cui che e veve fate dute che cjaminade e al veve ancjemò di tornâ indaûr a pît salacor une biele fete di angurie o dei pierçui a saressin lâts une vore benon… tant che si mangjave, il sindic e i studiôs nus contavin de concession e de impuartance di chest bosc, stant che al è deventât SIC ven a stai Sît d’Interès Comunitari, e di ce che a àn intenzion di fâ par tignîlu in bon stât… tor la une, cun Marco, o vin decidût di tornâ indaûr stant che il meteo nus faseve viodi che al jere dongje a rivâ un biel burlaç… e cheste e je stade la nestre fortune par vie che rivâts al parcament, tor lis 15H00, pôc dopo e tacave a gotâ e in cinc minûts si à discjadenade une biele bissebove… no sai però cemût che e je lade a finîle a chei altris che cun Stefania a jerin restâts sù par gjoldi dal conciert di trombis e che a son partîts plui a tart… un graciis di cûr a Stefania e Marco che nus àn vuidât displeantnus lis bielecis de nature e un riviodisi a ducj l’an che al ven… mandi a ducj !!!
look at… the photos: Cjaminade Monte Mia


text:
Sabide ai 27 di Setembar dal 2014 a LUBIANE
tai 2000 agns de fondazion di Emona
visite ai monuments de citât antighe, de ete di mieç e moderne
cun riferiments aes olmis lassadis dal cristianisim aquileiês e dal patriarcjât.
Ancje chest an Glesie Furlane e à organizât une visite su lis olmis aquileiesis tes tieris dai nestris vicins. Sabide ai 27 di Setembar si larà in Slovenie a cognossi un pocje de storie de capitâl Lubiane tal so secont milenari di fondazion. Si partìs in coriere di Vençon (plaçâl des Scuelis) aes 7 in pont e dal parc dal Stadi Friûl di Udin (denant de bilietarie) aes 7.30. Si varès di rivâ a Lubiane tor 10.30. Visite tal museu civic ae mostre pai 2000 agns de fondazion de citât. Si guste ducj insieme. Dopomisdì visite ai monuments dal centri storic. Si partìs par tornâ dongje tor lis 6 soresere e, se dut al va ben, a cjase tor lis 9.
Par altris informazions e metisi in note si à di telefonâ o visâ (i puescj a son limitâts):
pre Roberto, canoniche di Vençon, tel.: 0432 985032; 349 8024017.
pre Romano, canoniche di Vilegnove, tel 0432 956010; 333 6708704.
pre ‘Sef o pre Renzo, canoniche di Luincis, tel 0433 60358.
Lubiane. In visite cun Glesie Furlane............
Sabide ai 27 di Setembar dal 2014 a LUBIANE


text:
✽✽ La notizie no somee che e vedi sveât particolâr atenzion di stes la sierade des sedis dai Fogolârs furlans di Caracas e Sant Cristobal in Venezuela al varès di impressionâus cun fuarce. Prin parcè che segnâl de grave crisi economiche che e je daûr a colpî il paîs Sud american e di consecuence chei 15mil conazionâi emigrâts là jù, e in secont lûc stant che, cu la sierade di chescj doi ponts di riferiment, a mancjin dôs colonis di une assistence materiâl e morâl pussibile.
✽✽ In tancj si visaran che intune situazion simile, la crisi argjentine, l’Ente Friuli nel Mondo si è impegnât daurman cuntune schirie di iniziativis a pro des fameis emigradis, rivant a studiâ fintremai percors di studi e lavôr pe lôr tornade. A son stâts fats invistiments economics impuartants, a son stâts creâts canâi di finanziament regjonâl par chescj aiûts. I risultâts di chest impegn no si son mai pardabon cognossûts, a vuê no savìn se chê operazion si è sierade in maniere positive e se duncje si puedi tornâ a ripeti in altris situazions.
✽✽ Anzit propri l’impegn finanziari pe Argjentine al è stât ae fonde di critichis e suspiets, tant di incalmâ une polemiche che e à invistît i cjâfs de associazion e al è stât dispès rimpin par criticâ i criteris stes che si base la assistence ai nestris emigrants.
✽✽ Masse, si dîs, lis siglis. La contemporaneitât dai doi raduns estîfs, chel de Efasce, la organizazion fondade de Curie pordenonese, e di Friûl intal mont al à fat berlâ al scandul e ae straçarie di bêçs publics de bande de Regjon. L’ex president Pittaro, intal so intervent sul Messaggero Veneto, al à sclarît cemût che dispès sot dal acronim di une associazion si plati il vueit di iscrits e di iniziativis.
✽✽ La origjinalitât e il lavôr preziôs dai Fogolârs al è finît sot acuse, cuant che invezit a la stangje a varessin di lâ ducj chei che, partîts a cjâf, a àn volût doprâ i nestris emigrants tant che fontane di rapresentance politiche e di acès ai fonts regjonâi, creant struturis par nuie rapresentadis inte realtât. Une spartizion tipiche de prime republiche.
✽✽ Vuê il zûc si fâs plui sutîl e inte smire e sta la specificitât de organizazion fondade di Ottavio Valerio: l’obietîf, a chest pont justificât de crisi e dal caratar barufant des associazions, e je la creazion di un sôl riferiment regjonâl, e viodût che al esist ancje un Giuliani nel mondo che al puedi ancje eliminâ chel tiermin “furlan” di cualsisei iniziative.
✽✽ E covente une rispueste ferme: il president di cumò nol pues fâ fente che chest nol sedi daûr a sucedi. Une iniziative concrete pal Venezuela e podarès jessi la ocasion par dimostrâ che la flame dai Fogolârs furlans no le stude nissun.❚
✒ Dree Valcic
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +
Gnovis / Gnûf libri di Diego Navarria pe La Patrie dal Friûl, “Patriarcjis tal cûr de Europe”Redazion
Joibe ai 13 di Otubar aes 6 sore sere (18:00) te Librarie Tarantola di Vie Vittorio Veneto 20 a Udin al è stât presentât il libri “Patriarcjis tal cûr de Europe”. Contis curtis e curiosis che a piturin cun snait lis figuris plui simbolichis de autonomie e de identitât de Patrie dal Friûl: i patriarcjis […] lei di plui +


text:
Tra i 21 e i 24 di Jugn une delegazion dal Comitât consultîf dal Consei de Europe su la Convenzion cuadri pe protezion des minorancis nazionâls e je vignude in visite intal stât talian par cjapâ sù informazions sul rispiet dai dirits des diviersis comunitâts minorizadis. Cun di fat, ogni cinc agns, il Comitât consultîf al è clamât a preparâ un rapuart su lis iniziativis cjapadis intun stât par garantî il rispiet de Convenzion e sui problemis inmò di risolvi. La Convenzion e je l’unic tratât internazionâl su la tutele des minorancis sotscrit e ratificât dal stât talian e chel che il Comitât consultîf al metarà adun dentri di Otubar al sarà il tierç rapuart sul stât talian.
Compagn di ce che a vevin fat cinc agns indaûr, i delegâts dal Consei de Europe, prime di lâ a Rome par confrontâsi cui rapresentants dal guvier talian, a son vignûts in Friûl – Vignesie Julie, dulà che si son cjatâts cui rapresentants de Zonte e dal Consei regjonâl, de VI Comission consiliâr, des Provinciis di Udin, Gurize e Triest, e cun chei des organizazions di riferiment dai furlans, dai slovens e dai todescs.
I rapresentants des istituzions locâls a àn batût massime su lis misuris metudis in vore intai ultins agns a pro des lenghis minorizadis sei sul plan legjislatîf che su chel des azions svilupadis. Regjon e Provinciis a àn duncje cirût di ufrî un cuadri in positîf de lôr ativitât, ancje se no son mancjâts i riferiments a cualchi situazion negative. I à tocjât cussì aes organizazions des trê comunitâts minorizadis scoltadis di segnalâ i ponts critics.
Intant dai incuintris che si son tignûts in Friûl – Vignesie Julie, i membris de delegazion europeane a àn cjapât note cun atenzion dai problemis segnalâts e des critichis fatis indenant, ma a àn ancje marcât doi aspiets che a àn preseât, ven a dî la ativitât legjislative davuelte inta chescj agns (a tacâ des leçs regjonâls sul sloven e sul furlan) e la pussibilitât che a àn vût a Udin di confrontâsi intal stes moment cun rapresentants istituzionâi e des associazions. Simpri a Udin, la delegazion vuidade di Rainer Hofmann e à ancje cjatât a dâi il bon acet un trop di furlans cun bandieris e cuntun strisson che al segnalave la discriminazion patide dal popul furlan.
I slovens dal Friûl, dongje dai problemis condividûts cul rest de lôr comunitât, a àn segnalât in particolâr trê ponts critics, ven a dî la situazion malsigure che l’istitût bilengâl di S. Pieri al vîf sul plan edilizi, la impussibilitât di viodi i programs par sloven de RAI, e i tentatîfs di dineâ la stesse esistence di une comunitât di lenghe slovene in Friûl (massime in Val di Resie).
Par chel che al rivuarde invezit i todescs dal Friûl, i rapresentants de Valcjanâl a àn denunciât soredut i pericui che la cussì clamade riforme Gelmini e puarte pal lôr teritori là che si impon l’inglês tant che lenghe seconde, cence lassâur la pussibilitât di mantignî il todesc. Inmò plui ingredeade la situazion par Sauris e Tamau là che la presince di varietâts todescjis specifichis al domande struments didatics e professionalitâts di pueste.
Il Comitât 482, in rapresentance des associazions impegnadis pal furlan, al à presentât la situazion de tutele de lenghe furlane intal stât talian. Il cuadri che al è vignût fûr nol è masse biel. Cun di fat, la leç 482 e reste letare muarte par chel che al tocje la radiotelevision publiche (chel pôc che si fâs, di fat, al è dut paiât de Regjon), e va indenant une vore a planc intes aministrazions publichis e e cjate grues pidiments inte scuele là che, cundut de presince di cualchi biele esperience, la plui part dai istitûts scolastics no garantìs l’insegnament dal furlan. Sul front des risorsis economichis, dopo agns di tais, inte finanziarie statâl pal 2010 si à vût une inversion di tindince, ma si reste une vore lontans des cifris che a coventaressin par meti in vore pardabon la leç. Dut câs, se di Rome al rive cualchi franc in plui, la Regjon che e za à fat savê che e sbassarà i fonts pal furlan. Cun di plui, la aministrazion regjonâl no à ancjemò dât fûr i regolaments par meti in vore la gnove leç sul furlan che, duncje, di passe doi agns e reste dome su la cjarte.
CARLI PUP
ATUALITÂT. I voi de Europe sui dirits linguistics e nazionâi dai furlans............
Tra i 21 e i 24 di Jugn une delegazion dal Comitât consultîf dal Consei de Europe su la Convenzion cuadri pe protezion des minorancis nazionâls e je vignude in visite intal stât talian par cjapâ sù informazions sul rispiet dai dirits des diviersis comunitâts minorizadis. Cun di fat, ogni cinc agns, il Comitât consultîf al è clamât a preparâ un rapuart su lis iniziativis cjapadis intun stât par garantî il rispiet de Convenzion e sui problemis inmò di risolvi. La Convenzion e je l’unic tratât internazionâl su la tutele des minorancis sotscrit e ratificât dal stât talian e chel che il Comitât consultîf al metarà adun dentri di Otubar al sarà il tierç rapuart sul stât talian.


text:
#02 – Albe ocitane
La sentinele nus visave simpri a pene che une lûs blancje e comparive parsore de rie di bassis montagnis a orient di Tolose. E cussì il gno amant al leve vie par une galarie segrete che i vierzevi jo stesse. Dopo cent pas il gno amant al saltave fûr dal cjastiel e si pierdeve intal bosc. Jo e gno marît, il cont, di solit o durmivin in cjamaris separadis dal cjastiel ma ogni matine, al cricâ dal dì, lui al vignive a tucâmi inte puarte par viodi cemût che o stevi. Nol veve di savê che jo in ciertis gnots o ospitavi te mê stanzie un altri om, un cavalîr. E alore la sentinele nus visave che e steve rivant la albe e che jo o varès vût di mandâ vie il gno cjâr amant. Ma la sentinele e jere une femine, la vecje coghe Cunegonde, che di gnot spes no rivave a durmî. E alore e steve sù, simpri in vuaite a ogni rumôr sospiet.
Pûr trop e capità une gnot che Cunegonde e bevè masse vin e si indurmidì. E cussì jo e il mio cavalîr no forin visâts che e steve rivant la albe. Al rivà il cont a tucâ e jo no fasei in timp a vierzi la puartute dal passaç segret par fâ lâ vie il gno amant. Insome, o forin sorprindûts e in cuatri e cuatri vot la mê stanzie si jemplà di vuardiis clamadis dal cont. Il mio cavalîr al disfodrà la spade e al ferì un pâr di soldâts prime di vignî copât.
Jo, par punizion, o finii la mê vite intune cele cence barcons. E no rivi a viodi plui il cîl. No rivi a distingui la dì de gnot. No sai se in chest moment e je la albe, la maladete albe che e sierave lis nestris gnots di amôr. Ma tant, aromai, al e dut pierdût.
di ***
#1***


text:
#07 – Civuite
“Al cjante il gjal, al criche il dì…”; biele la vilote che o sintivi di piçul, ma jo no mi davi pâs par chel puar zovin che al scugnive partî cussì adore.
Jo o starès a durmî fin a ore di gustâ se femine e fie no mi rompessin i bebeis une dì sì e chê altre ancje cu lis lôr fufignis: Pai, jeve e ven a menâmi a scuele che o ài pierdude la coriere”, “Om, sveiti e ven a judâmi che no pues fâ dut bessole”. Il folc lis trai.
Po, une volte in pîts, se pues, mi rondoli de poltrone al sofà e a àn di rivâ lis cinc dopomisdì par che o comenci a carburâ e lis nûf dopo cene par che o jentri tal plen dal morbin.
Chest al è simpri stât il gno bioritmi; mê mari mi diseve che di a pene nassût le vevi lambicade parcè che no le lassavi durmî: o vevi cjapât la gnot pal dì.
Jê, mi clamave “civuite”, ma a mi no mi comodave tant chel sorenon, prin parcè che no mi pareve un non masculin, e po parcè che la civuite e je un uciel noturni di mâl auguri: e somee che la sô glatide e puarti il muart te cjase là che si ferme.
Cun di plui e da la cjace ai pantianins, besteutis che a mi non mi son mai plasudis, anzit, di frut mi metevin une pôre mostre cuant che lis sintivi talpinâ sul cjast e mi vignivin i sudôrs frets al pinsîr che tal scûr a vignissin jù a roseâmi i poleârs.
Ma oltri a tignîi il music par zornadis interiis a chê benedete femine, ce podevio fâ? In cjase e comandave jê.
No mi dave recuie nancje la domenie: par fâmi lâ a Messe piçule, chê des vot di matine tant par intindisi, mi spalancave il barcon de cjamare e mi tirave vie lis cuviertis vosant: “Sù mo, sù mo che a cheste ore al è jevât ancje il Pape”.
Ce mi interessavie a mi di ce che al faseve il Pape? Propit nuie, ma je di chê orele no sintive. Cul risultât che cuant che o ài podût decidi par me, no soi lât plui nancje a Messe grande, chê des undis.
In compens, gracie al gno particolâr fatôr biologjic, no ài mai vût problemis cul lavôr, il miôr mistîr dal mont: o fâs il pancôr e cuant che al criche il dì… jo o voi a durmî.
di ***
#1***